Musa Bin Nusair: Arkitek Disebalik Penaklukan Sepanyol Oleh Umat Islam

Kita biasa mendengar
nama nama pahlawan seperti Khalid al-Walid, Abu Ubaidah Al-Jarrah dan para
Sahabat yang lain. Menjelang abad ke 6 iaitu pada 640 M telah lahir seorang
yang bakal menjadi pemimpin dan panglima yang bakal menguasai Semenanjung
Iberia yang kemudian dinamakan Al-Andalus. Namanya adalah Musa bin Nusair.
Kisah hidup beliau yang dijulang kerana mendapatkan membuka lembaran Islam
diakhiri dengan situasi yang memalukan ketika di ambang kematiannya.

Beliau adalah seorang
gabenor di bawah Kerajaan Bani Umayyah untuk memerintah Afrika Utara atau
digelar Ifriqiya. Di saat beliau dilantik menjadi gabenor, beliau punya visi
dan misi yang mengukuhkan Islam di wilayah berkenaan kerana pertentangan kaum
Berber iaitu antara suku kaum majoriti yang terdapat di Afrika Utara. Walaupun
Afrika Utara telah dikuasai ketika zaman Khalifah Uthman bin Affan, tetapi
selalu berlaku rusuhan dan kacau bilau yang menyebabkan wilayah itu goyah dan
hampir terlepas ke tangan tentera Salib.

Kedatangan Musa bin
Nusair telah menguatkan kembali wilayah yang berkecamuk itu. Beliau hadir
dengan formula untuk menguatkan Afrika Utara dan seterusnya meluaskan syiar
Islam sehingga ke kota Rom, Itali. Antara strategi yang telah dibuat oleh Musa
bin Nusair dalam mengukuhkan kuasa Islam di Afrika Utara adalah:

1. Membuka banyak institusi pendidikan dan masjid
sebagai mengukuhkan Islam dalam kalangan rakyat di Afrika Utara

2. Menyatu padukan suku kaum Berber dan Arab dengan
menggalakkan perkahwinan merentasi kaum.

3. Memekarkan pembudayaan ilmu supaya masyarakat
celik ilmu

4. Menjadikan pemimpin masyarakat sebagai pemimpin
berkebajikan supaya rakyat tidak berniat untuk merusuh kemudian hari.

5. Menyantuni golongan kafir zimmi supaya mereka
tidak berpaling tadah dan menjadi tali barut negara.

Dengan formula yang dilakukan oleh Musa bin Nusair, maka wilayah Afrika Utara menjadi kuat dan bersedia untuk menggerakkan jentera perang pulang ke Eropah dengan Semenanjung Iberia sebagai pintu masuknya. Barulah Musa bin Nusair yakin untuk meninggalkan wilayahnya sementera beliau turun berjihad.

Dalam percaturannya untuk menakluk Semenanjung
Iberia dari puak Gothik, maka Musa bin Nusair telah menyediakan beberapa taktik
untuk memulakan cahaya Islam di wilayah Kristian Katolik tersebut. Antaranya
ialah:

1. Menguasai pelabuhan Ceuta yang dikuasai oleh
seorang pembesar Visigoth bernama Julian yang beragama Kristian Katolik. Anak
perempuan Julian telah dirosakkan oleh Raja Roderick yang menguasai separuh
dari Hispania ketika itu. Musa bin Nusair bersedia untuk membantu Julian
membalas dendam asalkan Julian membantu tentera Islam.

2. Menghantar tentera tinjauan yang diketuai oleh
Tariq bin Ziyad bersama 7000 orang tentera merentasi laut dan terus berlabuh di
sebuah bukit yang sekarang digelar Gibraltar.

3. Melantik Tariq bin Ziyad, wakil dari suku kaum
Berber sebagai panglima tentera supaya tentera tidak memberontak jika diketuai
oleh orang berbangsa Arab.

Di sini terdapat pelbagai pandangan oleh pakar sejarah bahawa yang menaklukkan Semenanjung Iberia adalah Musa bin Nusair bukannya Tariq Bin Ziyad seperti yang didendangkan kerana perancangan dan pelannya adalah dari Musa sendiri. Tetapi bukan ini yang kita mahu bincangkan. Asalkan kita maklum Musa bin Nusair dan Tariq bin Ziyad memainkan peranan yang penting dalam penaklukan Hispania.

Sesampainya Tariq bin Ziyad di Gibraltar, maka beliau dan 7000 orang tentera telah melakukan tinjauan dan menghantar segala maklumat kepada Musa bin Nusair di Afrika Utara. Setelah tiga minggu berada di sana, Tariq bin Ziyad telah diuji dengan kekuatan tentera Raja Roderick seramai 100,000 orang melawan 7000 orang. Inilah perkara palig mustahil kerana yang kecil berjaya mengalahkan yang besar. Perang ini dinamakan Perang Guadalate.

Kemudian, Tariq bin
Ziyad dan baki tenteranya terus bergerak ke kota Cordova dengan menguasai
beberapa kubu pertahanan sepanjang perjalanan. Paling menarik, perjalanan dari
kota ke kota disambut baik oleh orang Yahudi kerana mereka telah lama tertindas
di bawah pemerintahan puak Visigoth. Kekuatan pasukan Tariq menjadi lebih kuat
ketika Musa bersama 18,000 orang tenteranya sampai ke Iberia dan bergabunng
bersama tentera Tariq. Mereka terus meluaskan kuasa sehingga ke Narbonne yang
sekarang terletak di selatan Perancis.

Kejayaan Tariq dan Musa ini mengejutkan para pembesar yang memerintah wilayah di Iberia sebelum ini. Dengan kejayaan ini juga menakutkan pendeta Kristian Katolik kerana mereka merasakan kekuasaan mereka bakal hilang jika tentera Islam menguasai seluruh Eropah. Semangat jihad Musa dan Tariq sungguh berkobar kobar untuk meneruskan pergerakan mereka hingga ke jantung Eropah.

Baru saja mereka nak bergerak lebih dalam ke Eropah,
Khalifah Al-Walid telah memanggil mereka pulang ke Baghdad. Baginda memanggil
pulang atas beberapa sebab iaitu:

1. Khalifah risau jika mereka pergi terlalu dalam ke
Eropah, mereka akan dihabisi oleh tentera Kristian dengan mudah tanpa
persediaan rapi

2. Bantuan akan menjadi lambat dan risau untuk tidak
sampai kepada mereka.

3. Saki baki tentera dan pembesar Visigoth sedang
merancang plot untuk memulakan serang balas.

Obsesi Musa bin Nusair terhadap jihad untuk menakluk
Eropah sangat tinggi. Bayangkan ketika itu umurnya adalah 75 tahun. Umur yang
rata rata di Malaysia sudah mula tidak memikirkan agenda besar dan berkhidmat
di lapangan. Bayangkanlah Mua bin Nusair tela menakluk Afrika Utara pada umur
60 tahun. Dalam masa 15 tahun beliau merancang dah hasilnya telah ditemui.
Beliau juga menyimpan impian untuk menakluk Kota Konstantinopel dari arah barat
Eropah. Tetapi semua itu menjadi satu angan angan kerana Khalifah Al-Walid
memanggilnya pulang.

Musa bin Nusair membawa Tariq bin Ziyad pulang ke
Damsyik. Tetapi Khalifah Al-Walid ketika itu jatuh sakit dan akhirnya
meninggal. Musa begitu berharap pengganti Al-Walid bersetuju dengan Musa untuk
meneruskan usaha penaklukan. Tetap pengganti Al-Walid, saudaranya sendiri iaitu
Khalifah Sulaiman juga sependapat dengan saudaranya.

Musa bin Nusair telah meninggal dunia di Makkah dan
dikebumikan di sana ketika mengerjakan ibadah haji bersama Khalifah Sulaiman.
Meskipun begitu, kecintaan pada jihad tidak pernah padam. Setelah 10 tahun
berjihad di Afrika Utara dan Andalusia, mana mungkin perasaan dan semangat itu
hilang begitu saja.


Samwise Gamgee : Bang Muluk Versi Tolkien

“Cinta bukan melemahkan hati, bukan membawa putus asa, bukan menimbulkan tangis sedu sedan. Tetapi cinta menghidupkan pengharapan, menguatkan hati dalam perjuangan menempuh onak dan duri penghidupan.” – Buya Hamka

Sesiapa yang pernah menonton filem Tenggelamnya Kapal Van der Wijck (TKVDW) tentu menyedari kepentingan watak Bang Muluk dalam kisah tragis yang menimpa Zainuddin dan Hayati.

Sekalipun cuma pemuda kampung biasa, Bang Muluk telah berjaya mengubati duka Zainuddin akibat ditinggalkan Hayati. Nasihat Bang Muluk akhirnya membantu seorang pemuda yang dikecewakan cinta untuk bangkit dan mengubah nasib dirinya, juga atas nama cinta.

Perwatakan Bang Muluk di dalam TKVDW hampir menyamai peranan yang dimainkan Samwise Gamgee dalam filem fantasi The Lord of The Rings (LOTR). Sam adalah satu-satunya anggota Fellowship yang setia menemani Frodo sehingga ke pinggir gunung berapi Mount Doom dalam misi untuk memusnahkan The One Ring.

Jika ditanya watak kegemaran anda di dalam LOTR, apakah jawapan yang bakal anda berikan?

Mungkin sebahagian memilih Gandalf, ahli sihir terhebat yang mengorbankan dirinya supaya pakatan Fellowship of The Ring terlepas dari ancaman Balrog dan selamat keluar dari Moria.

Atau lebih ramai memilih Aragorn, pahlawan handal berbangsa Numenor yang melindungi Frodo dan rakan-rakan Hobbitnya daripada ancaman Nazgul. Selepas angkatan Fellowship berpecah, Aragorn berhasil menyatukan semula angkatan itu dan mengumpul kekuatan di Rohan untuk membantu Gondor.

Tidak syak lagi Frodo Baggins adalah watak terpenting dalam LOTR. Kembara epik angkatan Fellowship ke Mordor telah dimulakan oleh Frodo. Semua watak lain bertindak melindungi dan membantu Frodo kerana beban yang ditanggungnya sebagai pembawa cincin (Ringbearer). Frodo jugalah yang menjatuhkan The One Ring (serta Gollum) ke dalam Mount Doom sekaligus menamatkan riwayat hidup Sauron di Middle Earth buat selama-lamanya.

Tetapi tidak ada sesiapa mahu jadi Sam.

Sam hanya Hobbit biasa yang berkerja sebagai tukang kebun. Bertubuh kecil, gemuk, pendek dan kurang handal bermain senjata. Secara zahirnya, Sam cuma mahu menyelesaikan misi menemani Frodo ke Mordor dan segera pulang ke Shire.

Rata-rata kita lebih menyukai Gandalf, Aragorn, Frodo dan Legolas. Kalau ada yang suka Gollum atau Smeagol pun ikut suka andalah dah pilihan masing-masing.

Maka apakah kelebihan Sam di dalam LOTR?

Setia dan Berani

Walaupun bertubuh kecil, Sam berjaya mengalahkan Shelob dalam single combat. Sam melawan bermatian-matian kerana menyangka labah-labah gergasi itu telah membunuh Frodo.

Sam kemudian mendaki Tower of Cirith Ungol, sebuah menara yang dipenuhi Orcs dan Uruk-Hai bagi menyelamatkan Frodo yang terperangkap di situ.

Sam juga anggota Fellowship yang pertama melangkah ke dalam Mordor dengan penuh berani, walaupun Boromir pernah menyatakan, “One does not simply walk into Mordor.”

No pun intended.

Tidak Berputus Asa dan Cekal Hati

Gollum berhasil meracuni pemikiran Frodo sehingga akhirnya Sam dihalau oleh Frodo dari terus mengikutinya ke Mordor. Walaupun berkali-kali ditinggalkan Frodo, Sam tetap tidak berputus asa dan terus memegang janjinya (kepada Gandalf) untuk menemani Frodo walau apa pun yang berlaku.

Dalam babak kemuncak The Return of The King, Frodo sudah terlalu lemah untuk meneruskan pendakian ke gunung berapi Mount Doom. Ketika inilah Sam mengucapkan kata-kata semangat kepada Frodo, “I can’t carry it for you, Mr. Frodo. But I can carry you!” Lantas Sam memikul tubuh longlai Frodo di belakangnya dan terus mendaki.

Sam membuat kita sedar yang tidak semua masalah yang menimpa orang di sekeliling kita dapat kita selesaikan. Tetapi kita masih mampu memberikan sokongan dan menemani mereka dalam usaha untuk keluar dari masalah tersebut.

Tanpa Sam, Frodo tidak mungkin berjaya tiba di pinggir gunung berapi Mount Doom. Malah ketika Frodo berpaut di cerun gunung berapi setelah terjatuh ketika bergelut dengan Gollum, cincin Sauron yang terdampar di atas hamparan lava masih cuba mempengaruhi Frodo untuk terjun mendapatkannya. Sebaik sahaja Sam berjaya memujuk Frodo untuk menyambut tangannya, dengan serta merta cincin itu musnah ditelan lava.

Di sinilah kehebatan Tolkien mencipta watak-wataknya. Tolkien mengajar kita bahawa setiap individu walau sekecil apa pun perlu memainkan peranan masing-masing dalam usaha membentuk dunia yang lebih baik. Merry dan Pippin misalnya, berjaya mempengaruhi Treebeard untuk menyerbu Isengard seterusnya menumpaskan Saruman. Bahkan watak Legolas dan Gimli juga mengandungi mesej keamanan yang besar. Dua bangsa berbeza (Legolas elf dari Mirkwood dan Gimli dwarf dari Erebor) yang sekian lama memiliki hubungan dingin, akhirnya berubah menjadi sahabat karib dan sama-sama memerangi musuh sebenar di Middle Earth.

Kita semua perlukan teman seperti Sam. Renungkan sejenak, siapakah teman-teman di sekeliling kita hari ini yang seteguh dan sesetia Sam?

Dalam dunia yang penuh hipokrasi dan kepura-puraan, soalan itu bertambah sukar untuk dijawab. Mungkin soalan yang lebih wajar ditanya ialah,

Mahukah kita menjadi Sam kepada manusia lain di sekeliling kita?

Rujukan :


Zheng He (Cheng Ho) – Sida Yang Menjadi Laksamana Terhebat Dinasti Ming

Pada tahun 1127 Masehi, penguasaan Dinasti Song (960-1279 M) di wilayah utara China mula luntur sekali gus kehilangan akses ke Laluan Sutera dan rantau Parsi yang kaya. Selepas menggu.lingkan Dinasti Song dan menabalkan dirinya sebagai maharaja China pada tahun 1279 M, Kublai Khan memerintahkan supaya jutaan pokok ditanam dan gudang-gudang kapal dibina.

Beliau jugalah yang bertanggungjawab memberangkatkan armada ribuan kapal ke Jepun, Vietnam, dan Tanah Jawa. Walaupun se.rangan laut tersebut tidak membuahkan hasil, ia setidak-tidaknya mengukuhkan dominasi China ke atas laluan-laluan laut di perairan Jepun hingga ke Asia Tenggara. Bahkan, Monggol secara tidak langsung membenihkan kemekaran dalam sektor perdagangan maritim di rantau tersebut.

Bagaimanapun, keadaan mereka di atas daratan juga tidak lebih baik. Selepas mengharungi dekad demi dekad yang dipenuhi pembe.ron.takan, Dinasti Yuan akhirnya tum.bang pada tahun 1368 dan digantikan oleh Dinasti Ming yang memerintah sehingga tahun 1644.

Pengasas Ming, iaitu Maharaja Hongwu sendiri memerintah sehingga tahun 1398, dengan beliau mempunyai kecenderungan terhadap dasar hubungan antarabangsa. Justeru, beliau menghantar ramai utusan ke serata negara vassal seperti Kemboja. Korea, Vietnam, Filipina, dan Brunei. Dasar ini turut bertujuan memastikan kepentingan mereka tidak jatuh ke tangan orang-orang perseorangan.

Yongle, maharaja ketiga Ming, menambah baik lagi dasar Hongwu dengan mengha.ramkan perdagangan laut milik orang perseorangan di samping meneguhkan lagi pengaruh China di Laut China Selatan dan Laut Hindia.

Tempoh awal pemerintahannya menyaksikan Vietnam ditak.luk dan Kesultanan Melaka ditubuhkan sebagai penjaga titik masuk ke India – lokasi strategik menurut kepentingan China. Justeru, Yongle berhasrat untuk menghimpunkan sebuah armada gergasi untuk menguasai perairan-perairan yang dapat menghubungkan China dengan Asia Tenggara dan India. Untuk tujuan tersebut, beliau melantik sida kanannya, Zheng He sebagai kepala rombongan.

KEHIDUPAN AWAL ZHENG HE

Zheng He dilahirkan pada tahun 1371. Nama sebenarnya ialah Ma He dan beliau berasal dari sebuah keluarga Hui (China Muslim) yang menetap di Wilayah Yunnan – wilayah Monggol terakhir di China.

Nama keluarga beliau, iaitu Ma, dipercayai merujuk kepada nama junjungan Nabi Muhammad SAW. Justeru, usia muda Ma He banyak dipengaruhi oleh gaya hidup Islami, termasuklah dalam hal pemakanan. Pemakaian etnik Hui juga berbeza berbanding etnik Han, di mana kaum lelaki mereka biasa mengenakan taqiyah (kopiah putih) dan kaum wanitanya pula menutup kepala.

Sewaktu Ma He berusia 10 tahun, iaitu pada tahun 1381, wilayah Yunnan dire.but oleh Dinasti Ming. Bapa Ma He terkor.ban dalam salah sebuah pertem.puran yang tercetus. Ma He sendiri tertang.kap bersama beberapa kanak-kanak lain.  Sebagaimana yang lazim menimpa ta.wanan pe.rang di China, Ma He dika.si dan dikerah berkhidmat di istana Ming.

Dalam sejarah China, sida adalah satu-satunya kaum lelaki bukan-kerabat yang dibenarkan untuk berada dalam istana. Pada zaman Dinasti Ming, terdapat 100,000 orang sida yang berkhidmat di istana. Angka tersebut berkurangan sehingga 70,000 orang pada penghujung era Dinasti Ming.

Sida-sida tidak hanya diambil dalam kalangan ta.ha.nan pe.rang sahaja. Ada juga yang sukarela membuang alat ke.la.min demi mendapatkan kehidupan yang lebih baik di istana. Mereka selalunya berasal dari keluarga miskin yang tidak mampu melunaskan hutang, justeru dika.si dan dijual kepada istana.

Jika dilihat daripada sudut hu.ku.man, kasi disenaraikan sebagai salah satu dari Lima Hu.k.uman (wǔ xíng). Lima Hu.k.uman tersebut adalah Mo (ditatu pada muka atau dahi dengan dakwat kekal), Yi (hidung dike.rat tanpa diberikan pelali), Yue (kaki kiri atau kanan atau kedua-duanya diku.dungkan), Gong (alat ke.la.min dibuang dan dihukum berkhidmat sebagai sida) dan Dà Pì (hu.ku.man ma.ti, sama ada dengan tubuh dike.rat, direbus hidup-hidup, kepala dipeng.gal, kulit disi.at, atau sebagainya).

MA HE DI ISTANA ZHU DHI

Pada tahun 1390, Ma He mula dikenali sebagai pegawai muda yang berketerampilan. Beliau kemudian diperintahkan untuk berkhidmat di istana Zhu Di yang sebelas tahun lebih tua berbandingnya. Ketika itu, Ma He masih berusia 19 tahun.

Sepanjang dekad berikutnya, Ma He diberikan latihan keten.teraan dan dilantik sebagai pembantu dan penasihat kepercayaan Zhu Di. Beliau juga bertugas sebagai pengawal peribadinya dalam beberapa pertem.puran mene.ntang Monggol.

Pada tahun 1402, Zhu Di merampas takhta dari anak saudaranya dan menabalkan diri sebagai MaharajaYongle (1402-1424). Ma He pula dilantik sebagai Ketua Sida. Ketika itulah namanya diubah menjadi Zheng He. Menurut catatan, Zheng merupakan nama kuda pe.rang kegemaran Yongle. Justeru, pemberian nama Zheng He secara tidak langsung mengisyaratkan betapa tingginya kedudukan Ma He di sisi Yongle.

Sebagai Ketua Sida, Ma He bertanggungjawab ke atas pembinaan dan penyelenggaraan kompleks istana. Beliau juga diberikan pendedahan dalam hal persen.jataan dan pembinaan kapal. Pendedahan tersebut amat penting bagi kariernya kelak.

Hal ini kerana pada tahun berikutnya (1403), Zhu Di memulakan pembinaan Armada Khazanah yang bakal merentasi Laut China Selatan dan Laut Hindi. Ketua armada merangkap ketua duta yang mewakili dirinya, tidak lain ialah Ma He sendiri.

ZHENG HE MENGETUAI ARMADA KHAZANAH

Perlayaran Zheng He boleh dibahagikan kepada dua fasa; iaitu tiga perlayaran awal dan perlayaran ke-4 hingga ke-7. Matlamat perlayaran fasa pertama adalah untuk menjamin kekuasaan maharaja dan memperagakan kekuatan serta kekayaan China. Matlamat perlayaran fasa kedua pula adalah untuk menjalinkan hubungan antarabangsa dengan kerajaan-kerajaan lain, di samping melaksanakan dasar peruftian yang dikembalikan oleh Maharaja Yongle.

Walaupun perlayaran-perlayaran tersebut diperintahkan sendiri oleh maharaja, tidak semua pegawai istana memberikan kata setuju. Ketika itu, Istana Ming terbahagi kepada beberapa faksi. Faksi paling utama ialah faksi yang pro terhadap dasar perluasan dan faksi yang cenderung terhadap Konfusianisme.

Faksi pertama menyokong ekspedisi maritim yang bakal dikepalai oleh Zheng He, sementara faksi kedua pula menyerukan penjimatan harta empayar. Zheng He bagaimanapun tetap meneruskan perlayaran pertamanya atas perintah Yongle.

Armada Khazanah pimpinan Zheng He ini melibatkan 208 buah kapal dan 27,800 orang anak kapal, termasuklah 180 orang pegawai kesihatan, penterjemah, artisan, dan karyawan. Awak-awaknya ramai diambil dari kalangan bekas ban.duan yang rela menebus kehidupan di atas lautan berbanding di pen.jara, di mana mereka ini dijanjikan pengampunan sesudah pulang.

Zheng He memulakan perlayaran pertamanya pada bulan Julai 1405. Mereka berangkat dari Pelabuhan Liujiagan di Taicang dan singgah di beberapa tempat seperti Vietnam, Jawa, Sumatera, Melaka, dan seterusnya ke Cochin dan Calicut.

Sepanjang perlayaran tersebut, Zheng He memeterai hubungan baik dengan kerajaan-kerajaan asing bagi pihak China di samping menggiatkan aktiviti perdagangan rempah-ratus dan komoditi-komoditi lain. Perlayaran pertamanya ini berakhir pada tahun 1407 dan untuk 28 tahun berikutnya, Zheng He terus mengabadikan hidupnya sebagai laksamana dan ketua duta Ming di atas Armada Khazanah.

RUJUKAN
Martini Fisher. (18 September 2020). Zheng He, The Eunuch Who Became A Ming Dynasty Admiral. Ancient Origins.


Time (Shigan): Tentang Kematian Dan Harapan

“Ada seseorang pernah berkata; kita semua
pasti akan mati suatu hari nanti.. tetapi, kita semua masih berlagak
seolah-olah kita akan hidup selama-lamanya..”

Drama ini dimulakan dengan sebaris frasa yang cukup mendalam daripada aktor utamanya. Frasa yang mengungkapkan tentang hakikat sebuah kematian yang pasti. Time atau dalam Bahasa Koreanya, Shigan merupakan sebuah drama yang ditayangkan pada sekitar Julai 2018 di saluran televisyen MBC.

Meskipun drama ini bukanlah sebuah drama popular yang memiliki rating yang tinggi seperti drama lain, namun mesej yang disampaikan melalui drama ini cukup mengesankan. Sebuah kisah yang mengupas mengenai hakikat kematian, penerimaan dan harapan di sebalik kehilangan.

Drama ini sebenarnya banyak berkisar mengenai pencarian sebuah kebenaran oleh seorang lelaki di hujung usianya, dan bagaimana dia cuba untuk menghadapi serta menerima hakikat kematian dirinya sendiri. Babak pertama dengan ungkapan frasa tersebut dimulakan dengan watak utamanya, iaitu Cheon Suho, yang mengungkapkannya usai menerima berita buruk mengenai dirinya sendiri.

Cheon Suho lakonan hebat Kim Junghyun (Rebel, Welcome to Waikiki, School 2017, Jealousy Incarnate) adalah seorang chaebol yang pada mulanya kelihatan tipikal wataknya. Dia seorang yang biadab, memandang rendah pada orang lain dan panas baran. Namun, kisah di sebalik sikap tipikal seorang chaebol ini adalah sesuatu yang di luar jangkaan.

Ibu Cheon Suho merupakan perempuan simpanan
bapanya, dan dia adalah anak tidak sah taraf dalam keluarga kaya berkenaan.
Ibunya memasuki hospital sakit jiwa dan akhirnya membunuh diri di hospital
tersebut di mana dia sendiri telah melihat ibunya menggantung diri. Dia diambil
oleh bapanya memasuki keluarga kaya tersebut, dan dipertemukan dengan seorang
abang dan ibu tiri yang pastinya tidak senang dengan kehadiran dirinya dalam
keluarga berkenaan.

Cheon Suho tidak pernah merasai kegembiraan di dalam rumah tersebut, dan kerana itulah, sejak kecil dia sering cuba untuk membunuh diri. Dia sering merasakan bahawa semua orang yang ada di sekelilingnya memandang rendah akan dirinya. Dia tidak pernah merasakan ‘hidup’ yang sebenarnya. Malah, setiap kali bapanya naik radang kerana sikapnya yang tidak pernah serius dalam apa jua yang dilakukannya, dia sering mempersoalkan kenapa dia harus hidup.

Cheon Suho bertunang dengan seorang gadis, anak kenalan bapanya, Eun Chae Ah meskipun dia tidak pernah mencintainya dan hanya menganggap gadis kaya itu sebagai sahabatnya. Namun Eun Chae Ah tidak mahu memutuskan hubungan mereka kerana egonya yang tidak ingin Suho mencintai orang lain selain dirinya.

Takdir menemukan Cheon Suho dengan Seol Jihyun (lakonan Seo Juhyun/Seohyun), melalui peristiwa kesilapan parkir kereta VIP di gedung beli belah milik keluarga Cheon Suho. Seol Jihyun, seorang gadis ceria dan tegas, yang melakukan pelbagai kerja bagi menyempurnakan impiannya untuk menjadi seorang tukang masak profesional di Perancis termasuklah menjadi gadis penjaga parkir di gedung beli belah tersebut.

Seol Jihyun dipaksa untuk meminta maaf, dan gadis tersebut tidak teragak-agak untuk melutut di hadapan Suho, dan sekaligus membuatkan lelaki itu berasa sedikit bersalah. Peristiwa itu mencetuskan kontroversi dalam kalangan orang ramai yang merakam video sewaktu peristiwa itu berlaku dan sekaligus menjejaskan imej syarikat milik bapa Cheon Suho.

Video berkenaan tular dan Cheon Suho mula
dilabel sebagai seorang chaebol yang biadab dan tidak menghormati orang lain. Cheon
Suho cuba untuk menyelesaikannya dengan menawarkan sejumlah wang untuk Seol
Jihyun bagi menutup mulutnya dan tidak memberi komen mengenai video berkenaan. Seol
Jihyun menolak tawaran tersebut lalu membuatkan Suho naik radang dengan
sikapnya. Dan, ketika pertemuan inilah Seol Jihyun mengungkapkan frasa pertama
tersebut kepada Suho;

“Kita semua pasti akan mati suatu
hari nanti.. tetapi, awak masih berlagak seolah-olah awak akan hidup
selama-lamanya..” (Seol Jihyun)

Dan, kisah antara Cheon Suho dan Seol Jihyun bermula di sini. Cheon Suho menerima berita buruk mengenai dirinya sehari selepas bertemu dengan Jihyun. Dia seolah-olah ‘disumpah’ oleh kata-kata yang diungkapkan oleh Seol Jihyun. Cheon Suho hilang arah, dan hampir runtuh. Dia yang pada awalnya sering mempersoalkan kenapa dia harus hidup mula menghitung saki-baki waktu yang masih dimilikinya.

Sehinggalah, dia terlibat dalam suatu peristiwa yang membawa kepada kematian seorang gadis, iaitu adik kepada Seol Jihyun. Tanpa diketahuinya, peristiwa ini sebenarnya turut melibatkan tunangnya iaitu Eun Chae Ah, serta teman lelaki kepada Seol Jihyun yang bekerja sebagai peguam di syarikat milik bapa Cheon Suho.

Kebingungan dan keliru, Cheon Suho tidak pasti adakah dia yang telah membunuh gadis tersebut atau tidak kerana keadaannya yang mabuk teruk pada malam peristiwa itu berlaku. Seol Jihyun pula cuba untuk mencari kebenaran di sebalik kematian adiknya yang dilaporkan sebagai membunuh diri.

Dan disebabkan rasa bersalahnya terhadap Seol Jihyun, Suho mula mendekati gadis tersebut dan cuba untuk membantunya. Pelbagai peristiwa berlaku sehinggalah ibu Jihyun turut terkorban kerana cuba untuk mencari kebenaran di sebalik kematian anaknya, dan Jihyun pula cuba untuk membunuh diri.

“Jika awak ambil keputusan untuk mati, awak
boleh mati..tetapi jika awak mahu hidup, hiduplah dengan gembira..tak ada orang
hidup untuk merasai kesedihan..Jika awak benar-benar mahu mati, saya akan mati
bersama awak..” (Cheon Suho).

Peristiwa Jihyun cuba untuk membunuh diri dengan terjun daripada bumbung sebuah bangunan membawa Cheon Suho kepadanya. Cheon Suho mahu Seol Jihyun terus hidup, dengan gembira, seperti mana dirinya yang mahu terus hidup meskipun masa yang dimilikinya hanya berbaki selama 6 bulan. Kata-kata Suho membuatkan Jihyun kembali memulakan hidup baru dan meneruskan pencarian kebenaran di sebalik kematian adik dan ibunya.

Dia berpindah ke rumah baru bersama teman baiknya, dan Suho memilih untuk terus berada dekat dengannya. Hubungan mereka berlanjutan dan Jihyun benar-benar mempercayai bahawa Suho ingin membantunya tanpa mengetahui bahawa lelaki berkenaan sebenarnya terlibat dalam peristiwa kematian adik perempuannya. Manakala Suho pula semakin terbeban dengan keadaan kesihatannya dan rasa bersalahnya terhadap Jihyun.

“Ia kerana rasa terima kasih..sebab mengapa
saya ambil peduli dan jaga awak.. Awak telah selamatkan saya.. Dan, sebab
awaklah saya belajar bagaimana rasanya hidup seperti manusia yang lain..” (Cheon Suho)

Insiden demi insiden berlaku, sehingga
membawa kepada perkahwinan antara Jihyun dan Suho, yang mana ia hanyalah untuk
memenuhi permintaan Jihyun yang berdendam terhadap keluarga Suho berkaitan
kematian adiknya serta impian terakhir Suho untuk hidup bersama gadis yang
disayanginya. Jihyun tidak pernah menganggap itu adalah sebuah perkahwinan,
rasa marahnya terhadap Suho membuatkan dia hanya ingin melihat lelaki itu turut
merasai apa yang telah dilaluinya. Suho pula hanya mahu Jihyun bersamanya,
meskipun itu hanyalah demi mencari kebenaran atas kematian adik dan ibunya
serta membawa kesemua orang yang terlibat ke muka pengadilan.

Bagaimana pengakhiran drama ini? Kisah ini tidak menggunakan formula ‘happily ever after’ atau ‘miracles’ sebagai premisnya. Ia mengingatkan aku kepada Uncontrollably Fond yang turut memaparkan kehilangan, meskipun dalam cara yang berbeza. Ia adalah sebuah melodrama dengan pengakhiran yang sepi dan pilu.

Tiada adegan romantis yang berlebihan dalam drama ini, dan rasa sayang serta kerinduan yang dipaparkan antara dua watak utamanya hanya diekspresikan melalui gerak bahasa tubuh serta kata-kata mereka. Ia adalah melangkaui babak romantis seperti yang biasa dilihat dalam drama yang lain. Apa yang cuba disampaikan melalui drama ini adalah melebihi rasa sepi dan kesedihan itu. Penulisnya ingin para penonton melihat kematian dan kehilangan sebagai suatu permulaan kepada sebuah kehidupan yang baru.

Ada beberapa elemen simbolik yang cukup aku gemari yang ditonjolkan melalui drama ini. Penggunaan makanan Perancis bagi menunjukkan rasa sayang dan dendam adalah antara elemen menarik yang diketengahkan melalui drama ini. Madeleine, sejenis biskut dari Perancis, merupakan simbolik yang digunakan oleh Jihyun apabila dia memulakan kembali kehidupannya selepas kematian ibu serta suaminya, Suho. Dalam satu babak di mana Jihyun diarahkan memasak hidangan untuk sesi food tasting di restoran milik Suho yang turut disertai oleh Eun Chae Ah, Jihyun telah menghidangkan hidangan seumpama ortolan, iaitu sejenis hidangan kejam dari Perancis yang kini telah diharamkan.

Jihyun telah meminta Eun Chae Ah untuk menutup wajahnya ketika menjamah hidangan tersebut (ritual biasa yang harus dilakukan apabila menikmati ortolan), sebagai tanda bersembunyi daripada pandangan Tuhan sewaktu sedang menikmati hidangan ortolan. Ia adalah sebagai simbolik di mana Jihyun sedang mengingatkan Eun Chae Ah mengenai dosanya terhadap apa yang berlaku di sebalik kematian adik perempuannya.

Hidangan hachis parmentier yang dibuat
khusus oleh Suho untuk isterinya sebagai sajian sarapan pula merupakan hidangan
pai klasik Perancis yang menggunakan ubi kentang sebagai bahan utamanya. Ia
adalah simbolik rasa sayang yang mahu ditunjukkan oleh Suho terhadap Jihyun
meskipun Jihyun tetap menolak untuk menjamahnya. Ironinya, hidangan Perancis
merupakan antara sajian kegemaran Jihyun ketika dia masih bersama ibu dan adik
perempuannya.

Drama ini turut memaparkan bagaimana Suho
cuba untuk menerima keadaan dirinya yang hampir mati melalui apa yang dikatakan
sebagai Five Stages of Grief (Lima Peringkat Bermurung/Bersedih). Five
Stages of Grief ini merupakan model yang dikemukakan pada tahun 1969 oleh
Elisabeth Kubler-Ross, seorang ahli psikiatris Amerika dalam bukunya yang
bertajuk On Death and Dying. Model ini menerangkan bagaimana keadaan
mental dan emosi seseorang pesakit selepas menerima diagnosis yang buruk. Dalam
drama ini fasa pertama, iaitu denial (penolakan) ditonjolkan melalui
babak di mana Suho menjerit di dalam keretanya serta apabila dia mula
mempersoalkan kredibiliti doktor yang membuat diagnosis berkenaan.

Fasa kedua, iaitu anger (marah/berang)
yang dicirikan melalui kekecewaan pesakit dan marah serta melepaskannya secara
tidak rasional kepada orang lain pula ditunjukkan melalui adegan di mana Suho
menumbuk abang tirinya di sebuah kelab. Manakala fasa ketiga, iaitu bargaining
(penawaran), di mana dalam fasa ini seseorang pesakit mula menyedari akan
realiti dan melihat  ruang bagi
bertimbangtara dengan masalah yang dihadapinya. Babak di mana Suho cuba
menyatakan kemungkinan alternatif lain seperti bermeditasi di pergunungan
kepada doktornya serta perancangannya untuk bercuti ke luar negara sehingga
akhir hayatnya merupakan paparan kepada fasa tiga ini.

Fasa keempat, iaitu depression
(kemurungan) pula ditonjolkan dalam adegan di mana Suho menangis apabila
mengingati ibunya dan cuba untuk menjauhkan dirinya daripada Jihyun. Dan akhir
sekali, paparan pada episod 12, di mana Suho mengucapkan terima kasih untuk
doktornya dan menerima keadaan dirinya seadanya adalah fasa terakhir, iaitu acceptance
(penerimaan) dalam Five Stages of Grief ini. Babak-babak yang
dipaparkan secara tidak langsung merupakan refleksi kepada apa yang telah
dijelaskan dalam model tersebut.

Drama ini mungkin bukan drama terbaik atau popular seperti Sky Castle mahupun melodrama lagenda, I’m Sorry I Love You, tetapi paparan kisahnya adalah asam garam yang sering berlaku dalam kehidupan kita. Apa yang dapat dikutip daripada drama ini? Banyak sebenarnya momen-momen yang membuatkan aku terpaku dan berfikir sejenak mengenai hakikat kehidupan dan kematian.

Seperti mana Seol Jihyun yang pada akhirnya dapt juga menerima hakikat kematian suaminya ketika cuba untuk menyelamatkan dirinya, walaupun dia mengambil masa hampir setahun lamanya untuk cuba melepaskan suaminya pergi. Pada episod akhir drama ini, Jihyun dipaparkan menulis surat buat suaminya, yang menyatakan bahawa dia akan sentiasa mengingati suaminya dalam setiap baris lagu, serta semua memorinya bersama Suho.

“Kita boleh hidup setiap hari, meskipun
tanpa sebarang harapan. Tetapi kita juga boleh memilih untuk hidup dalam
harapan. Saya belajar itu semua daripada awak. Meskipun waktu kita bersama
sangat singkat, tapi saya akan mengingati awak selama-lamanya. Semua memori
yang telah awak tinggalkan. Sehingga saya menjadi bintang, saya akan terus hidup
dalam harapan. Dan menikmati waktu-waktu paling gembira dalam hidup saya..” (Seol
Jihyun)

Apa yang boleh kita pelajari daripada drama
ini ialah untuk menghargai setiap detik yang kita miliki, serta orang-orang
yang berada di sekeliling yang menyayangi kita. Jihyun pada akhirnya mampu
untuk tersenyum kembali, sama seperti apa yang diharapkan oleh Suho, dan
menemui kegembiraannya.

RUJUKAN

Gregory, C. (2019).
The Five Stages of Grief An Examination of the Kubler-Ross Model. Retrieved
June 22, 2019, from https://www.psycom.net/depression.central.grief.html

Time. http://asianwiki.com/The_Time


Kapal Selam Khalifah Uthmaniyah

Tahukah anda bahawa semasa era khalifah Uthmaniyah, mereka mempunyai peralatan ketenteraan yang canggih? Kita sering di war-warkan bahawa di penghujung hayatnya, Kerajaan Khalifah Uthmaniyah adalah sangat lemah dan sangat mundur. Tetapi ini hanyalah propaganda Barat sahaja bagi memburukkan sistem Khalifah.

Empayar Uthmaniyyah menjalankan pelbagai pemodenan tentera akibat kemunculan teknologi baru pada abad ke-19. Sultan Abdul Hamid I, mengarahkan Menteri Tentera Laut atau dalam Bahasa turkey “Bahriye Nazırı”, yang bernama Bozcaadalı Hasan Hüsnü Paşa, untuk mendapatkan kapal-kapal baru bagi kegunaan tentera laut.

Ia adalah untuk mengimbangi kekuatan ketenteraan Greek (Yunani) yang pada waktu itu turut membeli kapal-kapal perang moden. Di atas faktor inilah menyebabkan Sultan Abdul Hamid II membeli aset kententeraan terkini dan memodenkan angkatan laut dan seiring dengan penubuhkan tentera laut yang lebih kuat untuk melindungi aset empayar mereka.

PEROLEHAN KAPAL SELAM.

1- Angkatan Laut Uthmaniyah memiliki dua buah kapal selam. Yang pertama diberikan nama “Abdul Hamid” sempena nama Khalifah ketika itu iaitu Sultan Abdul Hamid II dan kapal selam ini di perolehi pada tahun 1886, manakala kapal selam kedua di beri nama “Abdul Mecit” pula di peroleh setahun kemudian. Kapal selam Abdul Hamid merupakan kapal selam pertama di dalam sejarah yang berjaya melancarkan tropedo dan memusnahkan sasaran ketika menyelam. Kedua – dua kapal selam ini adalah daripada klas Nordenfelt yang dibina di limbungan kapal Barrow di England.

2- Barrow Shipyard ini telah membina dua bot berkuasa enjin stim, yang direka oleh pembuatan industri Sweden dan pembekal alat pensenjataan dari Thorsten Nordenfelt. Setelah siap akhirnya kapal selam ini dijual kepada Empayar Uthmaniyyah dan Rusia. Diceritakan Kapal selam untuk Rusia tidak pernah sampai kepada pelanggannya, ia dijumpai terdampar di pantai Jutland (Denmark) semasa pelayarannya.

3- Kapal Selam “Abdul Hamid” pula, bahagian-bahagian kapalnya dibuka untuk dihantar melalui kapal dan dipasang kembali di Taşkızak Naval Shipyard (Turkish: Taşkızak Tersanesi) diperairan Golden Horn di Constantinople di bawah pengawasan seorang pereka berbangsa Inggeris iaitu George William Garrett. Satu lagi bot kelas Nordenfelt, “Abdul Mecid” dibina pada masa yang sama dan kemudianya terus dihantar ke Tentera Laut Uthmaniyyah.

MISI, PENCAPAIAN DAN KEGAGALAN

1- “Abdul Hamid” pertama kali dilancarkan pada 6 September 1886 di hadapan ramai tokoh antarabangsa yang berjajar di sepanjang Golden Horn. Ujian menyelam awal dijalankan pada bulan Februari 1887. Tiga selaman telah berjaya dilakukan, 20 saat setiap satu, dengan hanya kokpit navigasi hemispherikal sahaja yang berada di atas permukaan air.

2- Pada satu lagi ujian yang dijalankan pada awal 1888, kapal selam itu dapat menavigasi arus kuat di sekitar Titik Seraglio, kelajuan dicatatkan sehingga 10 knot direkodkan, dan berjaya melumpuhkan kapal sasaran lama dengan satu tembakan torpedo tunggal dalam satu latihan penuh. Selepas lebih banyak ujian dan percubaan di pangkalan tentera laut Izmit, dengan ini secara rasmi Angkatan Kapal Selam Turki dimasyurkan dalam upacara penyampaian panji-panji Angkatan Laut Uthmaniyah pada 24 Mac 1888.

3- Kapal Selam Uthmaniyah ini dikuasakan oleh enjin stim 250 Kuasa kuda tunggal. Ia membawa dua tiub torpedo 356mm dan dua senapang “mesingun” 35mm. Kapal selam Uthmaniyah Abdül Hamid dan Abdül Mecid disiapkan dengan torpedo yang boleh berfungsi apabila diperlukan. Ia boleh membawa sejumlah 8 ton arang batu sebagai bahan bakar dan dapat menyelam ke kedalaman 160 kaki. Ukuran setiap kapal selam dianggarkan adalah 30.5m panjang dan lebar 6m, dan beratnya 100 tan. Ia boleh memuatkan krew seramai 7 orang pada satu-satu masa. Ia mempunyai kelajuan maksimum 6-10 knot, dan kelajuan maksimum 4 knot semasa tenggelam.

4- Sebagai persediaan untuk menyelam, anak kapal terpaksa menutup dandang dan menarik corong penglihatan seperti kapal selam moden kini. Tangki udara yang bertekanan semasa pelayaran di permukaan digunakan untuk menggerakkan kapal bagi mendapatkan jarak selaman jauh di bawah air, membolehkan mereka terus terendam selama beberapa minit. Mereka membawa beberapa tiub torpedo, yang pada permulaanya disimpan diatas dek kapal selam.

5- Tapi ternyata kedua kapal selam ini tidak dapat menyaingi pertempuran strategi peperangan yang pantas, kerana kelajuan kapal ini dan jarak selaman yang agak terhad walaupun pada tahap terbaik, dan keadaan kapal selam yang kurang seimbang, menjadi lebih teruk apabila mereka menembak mengunakan Torpedo. Kedudukan kapal selam mudah dikesan dan terjejas apabila banyak masa digunakan untuk mengimbangi kedudukan kapal selam.

6- Selepas membuat beberapa percubaan, akhirnya kerajaan Uthmaniyah telah memberhentikan perkhidmatan kedua buah kapal selam ini pada tahun 1910 kerana ia tidak mampu menyelam dengan lama dan setelah terciptanya teknologi yang lebih canggih dan kapal selam ini tidak sesuai untuk di ubah suai bagi menaik taraf kebolehannya. Kedua – duanya telah dileraikan supaya besinya boleh di guna pakai untuk tujuan yang lain selepas itu.

RUJUKAN:1- Submarineheritage.com2- https://www.dzkk.tsk.tr/: Turkish Submarine Command3- http://www.warship.org/ Ottoman ships4- International Naval Research Organization


Tan Sri Khalid Ibrahim: Menteri Besar Teknokrat

Bila kita berbicara perihal Tan Sri Khalid Ibrahim, pasti ramai yang mengingati beliau sebagai Menteri Besar Selangor dari tahun 2008 hingga 2014. Sementara bagi peminat sejarah pula, pasti tidak akan lupa peranan beliau dalam serangan subuh atau dawn raid ke atas Bursa Saham London pada tahun 1981 yang membawa kepada pengambilalihan syarikat perladangan Guthrie. Tetapi di sebalik semua ini, siapa sebenarnya beliau pada lembaran sejarah?

Tan Sri Khalid dilahirkan pada 14 Disember 1946 di Kampung Jalan Raja Abdullah, Jeram, Kuala Selangor, Selangor. Pada masa kecilnya, beliau belajar di Sekolah Melayu Jeram pada tahun 1956 dan menduduki Kelas Melayu Khas (Special Malay Class). Apabila Tan Sri Khalid jadi sebahagian daripada kelas tersebut, ia sebenarnya sudah memberi petunjuk berkenaan potensi dan bakat beliau untuk tahun-tahun mendatang. Seterusnya, beliau menyambung pelajaran di Sekolah Inggeris Kampung Kuantan. Tan Sri Khalid kemudian melanjutkan pelajaran ke Universiti Malaya dan mendapat ijazah dalam jurusan Ekonomi pada tahun 1971 dan Master dalam jurusan sama dari Universiti Queensland pada tahun 1976.

Berbekalkan MBA di tangan, Tan Sri Khalid berkhidmat sebagai pensyarah di Universiti Kebangsaan Malaysia (UKM) tahun sama hinggalah beliau menyertai sektor swasta sebagai pegawai kredit untuk Malaysia Borneo Finance Corp (M) Sdn. Bhd. Tak lama selepas itu, Tan Sri Khalid berkhidmat pula sebagai pegawai kewangan korporat syarikat Pertanian Baring Sanwa Multinational Bhd. Selepas beberapa lama terlibat dengan sektor kewangan, beliau menyertai Perbadanan Nasional Berhad (PNB) pada tahun 1978 dan bekerja sebagai pengurus pelaburan perbadanan tersebut. Semasa berkhidmat sebagai Timbalan Pengurus Besar PNB, Tan Sri Khalid merupakan antara individu bertanggungjawab merancang serangan Subuh ke atas Bursa Saham London pada tahun 1981. Ia merupakan satu detik bersejarah kerana pengambilalihan Guthrie ini dilakukan melalui beliau.

Dari tahun 1982 hingga 1985, Tan Sri Khalid dilantik sebagai Pengurus Besar PNB tetapi mula menjawat jawatan pengarah di beberapa syarikat senarai awam seperti Golden Hope Plantation. Pada tahun 1985, beliau dilantik sebagai ketua pegawai eksekutif (CEO) sebelum jawatan itu dinamakan semula sebagai CEO kumpulan pada tahun 1990. Tan Sri Khalid terus memegang peranan itu hingga tahun 1994. Pada Disember 1992, beliau memperbaharui hubungan dengan Guthrie bila dilantik sebagai salah seorang daripada tiga anggota jawatankuasa eksekutif Guthrie sehinggalah satu CEO baru dilantik. Semasa tempohnya dalam syarikat, sudah wujud khabar angin jawatan CEO akan diisi oleh beliau dan ia akhirnya menjadi kenyataan 18 bulan kemudian. Pada ketika itu, Tan Sri Khalid dilantik sebagai timbalan pengerusi dan CEO Kumpulan Guthrie. Menerusi jawatan itu, beliau diberi ganjaran kencana (golden handshake) untuk membeli pegangan lima peratus atau 50 juta saham Guthrie dengan harga RM2.50 seunit dan diberi pilihan membeli saham tambahan sebanyak 150 juta unit dalam tempoh tiga tahun. Ganjaran kencana ini merupakan yang pertama pernah ditawarkan kepada bekas eksekutif PNB.

Semasa berada di Guthrie, beliau bertanggungjawab melaksanakan pelan pengembangan bisnes syarikat tersebut daripada perladangan kepada cabang perniagaan lain seperti perindustrian dan pembangunan hartanah. Pelan tersebut dilancarkan pada tahun 1994. Antara projek hartanah pertama dilancarkan Guthrie ialah projek bandar Bukit Jelutong di Shah Alam. Selepas pelancaran dan perlaksanaan projek tersebut, ia mendapat maklum balas baik daripada pembeli rumah. Dan ia menjadi antara projek yang paling menguntungkan kepada syarikat itu. Pada tahun 2001, Tan Sri Khalid turut bertanggungjawab merencana perjanjian bagi Kumpulan Guthrie mengambilalih kawasan perladangan di Indonesia dengan keluasan 265,776 hektar per segi dengan nilai RM1.4 bilion. Proses pengambilalihan itu menjadikan Guthrie sebagai antara syarikat perladangan terbesar di dunia. Dua tahun selepas itu, beliau dilepaskan dari jawatan CEO selepas lembaga pengarah Guthrie memutuskan untuk tidak memperbaharui kontrak sebagai CEO berkuatkuasa 31 Disember 2003 dan digantikan oleh Datuk Abdul Wahab Maskan berkuatkuasa 1 Januari 2004.

Dari segi kehidupan peribadinya, Tan Sri Khalid berkahwin dengan isteri tercinta, Puan Sri Salbiah Tunut. Pasangan ini dikurniakan empat cahaya mata iaitu seorang lelaki dan tiga orang perempuan. Salah seorang anak perempuan beliau bekerja sebagai pakar bedah veterinar dan mempunyai sebuah klinik khusus untuk kucing di Brisbane, Australia.

Perjalanan Tan Sri Khalid sebagai ahli politik bermula pada tahun 2006 apabila menyertai Parti Keadilan Rakyat (PKR), sebuah parti yang ditubuhkan oleh penyokong gerakan Reformasi diketuai Datuk Seri Anwar Ibrahim. Beliau turut dilantik sebagai bendahari parti tersebut. Semasa Pilihan Raya Kecil (PRK) Ijok pada tahun 2007, Tan Sri Khalid dipilih sebagai calon untuk berhadapan dengan calon Kongres India Malaysia (MIC)/Barisan Nasional (BN), K. Parthiban.

Bagaimanapun, beliau kalah dengan majoriti 1,850 undi. Namun, Tan Sri Khalid berjaya membuat kemunculan semula pada Pilihan Raya Umum (PRU) 2008 dengan merampas kerusi Ijok dengan mengalahkan calon Pertubuhan Kebangsaan Melayu Bersatu (UMNO)/BN, Mohamed Sayuti Said dengan majoriti 1,920 undi. Pada PRU yang sama, beliau turut berjaya memenangi kerusi Parlimen Bandar Tun Razak dengan mengalahkan penyandang merangkap Timbalan Menteri Keselamatan Dalam Negeri ketika itu, Datuk Tan Chai Ho dengan majoriti 2,515 undi.

Kejayaan PKR dan rakan komponen Pakatan Rakyat (PR) iaitu Parti Tindakan Demokratik (DAP) dan Parti Islam Se-Malaysia (PAS) membentuk majoriti dalam Dewan Undangan Negeri (DUN) Selangor membolehkan beliau dilantik sebagai Menteri Besar Selangor yang baru pada 13 Mac 2008. Tan Sri Khalid turut mencipta sejarah tersendiri kerana menjadi menteri besar Selangor yang pertama bukan dilantik dari BN.

Semasa penggal pertamanya sebagai Menteri Besar, beliau melaksanakan beberapa polisi seperti memberi 20 meter padu air kepada isirumah di Selangor dan meluluskan Enakmen Kebebasan Maklumat Selangor 2010, undang-undang seumpamanya pertama di negara ini. Pada dasarnya, pentadbiran beliau boleh dianggap baik dari segi perlaksaan polisi sosial dan ketelusan kerajaan.

Semasa penggal kedua menjawat jawatan MB, Tan Sri Khalid merancang menubuhkan Dana Pembangunan Bandar Selangor sebagai cara membangunkan bandar-bandar utama seperti Petaling Jaya dan Klang menjadi bandar-bandar bertaraf dunia. Dana ini akan diraih dengan sebahagian daripadanya dari sektor swasta dalam bidang hartanah dan pembangunan infrastruktur dengan menggunakan aset seperti tanah negeri. Dana ini akan diletakkan di bawah seliaan syarikat berkaitan kerajaan (GLC) negeri, Menteri Besar Inc. Jika ia berjaya dilaksanakan, ia akan menjadi syarikat pelaburan luar kedua selepas 1Malaysia Development Berhad (1MDB).

Namun, malangnya rancangan Tan Sri Khalid tidak kesampaian apabila dilucutkan jawatan dari MB Selangor. Meskipun sedemikian, Tan Sri Khalid pula, selepas disingkirkan dari jawatan Menteri Besar, beliau meneruskan peranannya sebagai Ahli Parlimen dan Adun Bebas untuk Bandar Tun Razak dan Pelabuhan Klang. Melihat kepada pengalamannya sebagai ahli perniagaan dan ahli ekonomi, tidak mengejutkan mengapa pada tahun ini, pihak kerajaan melantiknya sebagai Ketua Kluster Ekonomi Majlis Perundingan Islam (MPI) menggantikan ketua kluster sebelumnya iaitu bekas pengerusi dan CEO Johor Corporation (JCorp), Allahyarham Tan Sri Muhammad Ali Hashim. Sempena PRU yang bakal menjelang tidak lama lagi, Tan Sri Khalid turut mengumumkan tidak akan mempertahankan kedua-dua kerusi yang dimenanginya pada PRU lepas iaitu Bandar Tun Razak dan Pelabuhan Klang.

Perjalanannya sebagai ahli politik penuh dengan warna-warni, sama ada baik atau buruk. Walau apapun pandangan kita terhadap beliau, ciri-cirinya sebagai ahli ekonomi dan pentadbir yang baik seharusnya diikuti oleh generasi pemimpin akan datang. Maka amat layak jika kita mengangkat Tan Sri Khalid Ibrahim sebagai seorang ahli politik yang patut dicontohi.

SUMBER


Trivia Dinosaur: Tyrannosaurus Rex, Kezaliman Seorang Raja Benua Amerika

Tidak dinafikan bahawa Tyrannosaurus Rex merupakan dinosaur yang paling berpengaruh dalam dunia paleontologi. Mana-mana fiksyen dinosaur mesti menjadi hambar tanpa penglibatannya. Mana tidaknya – pengaruh apakah yang mampu menandingi seorang raja, tambah pula raja ini mempunyai ketinggian 4 meter – antara pemangsa yang digeruni banyak spesis atas kekuatan rahang 12,800psi, serta yang paling besar dalam kalangan keluarga “Tyrannosauridae”.

Ternyata Tyrannosaurus Rex mempunyai nama yang cukup sesuai untuk menceritakan sahsiah dirinya – “Raja Biawak Yang Zalim”. Jika dilihat hujah-hujah dunia paleontologi, suatu perdebatan dapat dikumpulkan, menerangkan samaada ia bersifat “pemangsa puncak” (apex predator) atau “pebangkai” (scavenger). Amat menghairankan jika Tyrannosaurus mengamalkan pemakanan bangkai, dengan kekuatan rahang menakjubkan sebegitu.

Jika dibandingkan pada hari ini, tiada satu haiwan mampu menandingi Tyrannosaurus. Yang paling kuat sendiri adalah buaya, dengan gigitan 3,700psi, manakala singa pula hanya mampu menggigit sekuat 650psi. Maka satu titik pertemuan telah dijalinkan bahawasanya raja zalim ini merupakan seekor dinosaur oportunis. Dengan kebesaran 12 meter panjang, serta berat hampir 7,000 kilogram, ia merupakan pemangsa puncak serta pebangkai pada masa yang sama.

Seperti Iguanodon, telah banyak dipelajari tentang Tyrannosaurus Rex. Kali pertama ia menjejaki pengetahuan manusia adalah pada 1874, atas usaha seorang saintis Inggeris yang menemui sebatang gigi di Golden, Colorado. Sejak hari itu, banyak lagi penemuan dibuat, termasuk juga pada 1960-an dimana tempurung kepala terbesar Tyrannosaurus Rex didedahkan daripada perut bumi, 6.5% lebih besar berbanding “Sue”, Tyrannosaurus tertua pernah ditemui.

Apabila berbicara tentang “Sue”, tentunya satu persoalan akan dimainkan: jangka hayat Tyrannosaurus. Setakat ini, julat hayat spesis ini disukatkan maksimum 30 tahun, memandangkan tiada spesimen yang melepasi angka ini. Kalau ikutkan rangka hipotesis yang dibuat, Tyrannosaurus sebenarnya mencapai usia matang dalam masa 10 tahun selepas penetasan. Beratnya pada lingkungan 500-1000kg akan mula memintas sepupu-sepupunya, dan dalam masa 2-3 tahun, ia akan tiba paras 2000 kg dalam tren melepasi 5500 kg, yang akan tercapai pada usia 20 tahun.

Tetapi terdapat satu perbincangan berkaitan Tyrannosaurus Rex yang masih belum diketahui ramai – ia mempunyai kebarangkalian tinggi untuk memiliki bulu pelepah.

Antara hujah yang mencadangkan Tyrannosaurus berpelepah sebenarnya melibatkan sepupu Cinanya, “Yutyrannus”.

Namun, masih belum ada bukti yang kukuh untuk membuat kesimpulan bahawa Tyrannosaurus Rex berpelepah.


Perbezaan Bahasa Melayu VS Bahasa Indonesia

Huruf “vi es (vs)” adalah singkatan kepada perkataan “versus”. Menurut Kamus Dewan Edisi Keempat, perkataan “versus” telah ditakrifkan sebagai “lawan”, “melawan”, ataupun “menentang”.
Bahasa Melayu dituturkan oleh 250 juta orang di seluruh dunia. Bahasa tersebut dituturkan di Malaysia, Indonesia, Singapura, Brunei, Timor Leste, Myanmar, Australia, dan Thailand.

Bahasa Indonesia dituturkan oleh 198 juta orang di seluruh dunia. Bahasa tersebut dituturkan di Indonesia. Sebagaimana banyak negara lain, bahasa tersebut berfungsi sebagai bahasa penyatuan negara republik itu.

Tiada seorang pun yang bertutur dalam Béka Melayu ketika artikel ini ditulis. Bahasa tersebut ialah sebuah gambaran sekiranya Bahasa Melayu tidak dipengaruhi oleh unsur asing.

Apakah perbezaan ataupun persamaan antara Bahasa Melayu, Bahasa Indonesia, dan Béka Melayu? Barangkali artikel ini dapat menjawab sedikit persoalan kita. Harap bacalah dengan hati yang terbuka.

SISTEM TULISAN

Kita dapat mencari perbezaan ataupun persamaan antara Bahasa Melayu, Bahasa Indonesia, dan Béka Melayu melalui sistem tulisan mereka. Sistem Tulisan secara mudahnya ialah “cara ataupun kaedah untuk menulis”.

Bahasa Melayu sedang menggunakan Tulisan Rumi, dan/atau Jawi pada masa kini. Tulisan Rumi ditulis secara melintang dari kiri ke kanan, manakala tulisan Jawi ditulis secara melintang dari kanan ke kiri.

Bahasa Indonesia sedang menggunakan Aksara Latin pada masa kini. Aksara Latin ditulis secara melintang dari kiri ke kanan.
Béka Melayu memilih Surat Beringin sebagai tulisan rasmi mereka. Tulisan tersebut dipilih kerana tidak dipengaruhi unsur luar, di samping keizinan pemilik asal kepada “Aksara Beringin”.

PENGADAPTASIAN ISTILAH

Kita dapat mencari perbezaan ataupun persamaan antara Bahasa Melayu, Bahasa Indonesia, dan Béka Melayu melalui pengadaptasian istilah. Pengadaptasian Istilah ialah “cara mengadaptasi perkataan”.

Bahasa Melayu menggunakan “polis”, “universiti”, dan “basikal” manakala Bahasa Indonesia menggunakan “polisi”, “universitas”, dan “sepeda”. Beka Melayu menggunakan “mata-mata”, “balaikaji”, dan “gérék”.

Perkataan “polis”, “universiti”, “basikal”, “polisi”, “universitas”, dan “sepeda” masing-masing berasal daripada Inggeris, Belanda, Inggeris, Belanda, Latin, dan Perancis.
Perkataan “mata”, “balaikaji”, dan “gérék” masing-masing bermaksud “yang terpenting”, “bangunan penyelidikan”, dan “basikal”. Perkataan “gérék” diambil daripada Bahasa Melayu Kedah, “gerek”.

TATABAHASA

Kita dapat mencari perbezaan ataupun persamaan antara Bahasa Melayu, Bahasa Indonesia, dan Béka Melayu melalui tatabahasa. Tatabahasa ialah pengetahuan tentang pembentukan perkataan dan proses pembinaan ayat.

Bahasa Melayu dan Bahasa Indonesia menggunakan sistem SVO. Segelintir pendukung Béka Melayu memilih untuk mengikut tatabahasa Melayu, manakala segelintir lagi mengikut Proto-Austronesia yakni VSO.

Bahasa Melayu:
Mereka tidak makan beriani gam itu.

Bahasa Indonesia:
Mereka tidak makan nasi beriani itu.

Béka Melayu:
Tidak makan sida nasi minyak itu.

Ayat Bahasa Melayu dan Bahasa Indonesia dimulakan dengan subjek lalu diikuti oleh kata kerja, dan objek. Ayat Béka Melayu dimulakan dengan kata kerja lalu diikui oleh subjek, dan objek.

ANALISIS AYAT 1

Pertimbangkan ayat berikut dalam ketiga-tiga bahasa tersebut. Buat sebuah perbandingan daripada ayat tersebut.

Bahasa Melayu:
Malaikat membumi pada tempoh lailatulqadar bersama izin Ilahnya.

Bahasa Indonesia:
Malaikat membumi pada tempoh lailatulqadar bersama permisi Ilahnya.

Béka Melayu:
Di tenggat tujuh likur mendarat parayang dengan kebenaran Tuhannya.

Perkataan “malaikat”, “bumi”, “pada”, “tempoh”, “lailatulqadar”, “sama”, “izin”, “Ilah”, dan “permisi” masing-masing berasal darpada Arab, Sanskrit, Sanskrit, Portugis, Arab, Sanskrit, Arab, Arab, dan Belanda.

Perkataan “tujuh likur” bermaksud “malam kedua puluh tujuh”. Perkataan “tujuh” berasal daripada Proto-Austronesia, *tuzuq. Tiada bukti kukuh yang mendakwa perkataan “likur” itu kata pinjaman asing.

Perkataan “parayang” ialah singkatan kepada “para hiang”. Perkataan “para” berasal daripada Proto-Malayo-Polinesia, *para. Perkataan “hiang” berasal daripada Proto-Malayo-Polinesia-Barat, *qiang.

ANALISIS AYAT 2

Bahasa Melayu
Tauke kedai itu bertawakal kepada Ilah sesudah vaksinasi.

Bahasa Indonesia:
Pemilik toko bertawakal pada Ilah sesudah vaksinasi.

Béka Melayu:

Selepas penyungkitan berserah empunya warung itu akan Tuhan.
Perkataan “tauke”, “kedai”, “tawakal”, “pada”, “Ilah”, “sudah”, “vaksinasi”, “milik”, dan “toko” masing-masing berasal darpada Hokkien, Tamil, Arab, Sanskrit, Arab, Sanskrit, Belanda, Arab, dan Hokkien.

Perkataan “penyungkitan” berasal daripada kata dasar “sungkit”. Perkataan “sungkit” telah ditakrifkan sebagai “mencungkil”. Tiada bukti kukuh yang mendakwa perkataan “sungkit” itu kata pinjaman asing.

Perkataan “selepas” berasal daripada Proto-Austronesia, *esa dan Proto-Malayo-Polinesia-Barat, *lepas. Perkataan “empunya” berasal daripada Proto-Malayo-Polinesia, *empu dan Proto-Austronesia, *ni-ia.

ANALISIS AYAT 3

Bahasa Melayu:
Mereka minum teh di kedai itu sesudah Solat Jumaat.

Bahasa Indonesia:
Mereka minum teh di toko itu sesudah Salat Jumat.

Béka Melayu:
Selepas Sembahyang Kelima minum sida asau di warung itu.

Perkataan “mereka”, “teh”, “kedai”, “sudah”, “solat”, “jumaat”, “toko”, “salat”, dan “jumat” masing-masing berasal darpada Sanskrit, Hokkien, Tamil, Sanskrit, Arab, Arab, Hokkien, Arab, dan Arab.

Perkataan “Kelima” dilhamkan daripada Kadazandusun, “Kolimo”. Perkataan Kadazandusun tersebut berasal daripada Proto-Austronesia, *ka- dan *lima.
Perkataan “asau” dilhamkan secara langsung daripada Proto-Austronesia, *waSaw. Perkataan Proto-Austronesia tersebut pada asalnya membawa maksud “daun”.

ANALISIS AYAT SEHARIAN

Bahasa Melayu:
Diorang ngeteh kat kedai tu dah Solat Jumaat.

Bahasa Indonesia:
Orang-orang ngeteh kat toko tu dah Jumatan.

Béka Melayu:
Pas smayang lima gi ngasau diorang ni kat warung tu.

Perkataan “diorang”, “ngeteh”, “kat”, “tu”, dan “dah” masing-masing singkatan kepada “dia orang”, “mengeteh”, “dekat”, “itu”, dan “sudah”. Perkataan “Jumatan” secara harfiahnya bermaksud “kegiatan Jumaat”.

Perkataan “smayang”, “gi”, “ngasau”, “diorang”, “ni”, “kat”, dan “tu” masing-masing singkatan kepada “sembahyang”, “pergi”, “mengasau”, “dia orang”, “ini”, “dekat”, dan “itu”.

PEMILIHAN KATA

Ketiga-tiga bahasa mempunyai pilihan kata yang berbeza. Pertimbangkan kata benda ini. Kata benda ini merujuk kepada sejenis alat yang berfungsi untuk mengawal aliran kenderaan, manusia, ataupun haiwan di jalanraya.

Kata benda tersebut dinamakan sebagai “lampu isyarat” dalam Bahasa Melayu, manakala “lampu lalu lintas” dalam Bahasa Indonesia. Béka Melayu memilih “Damar Lintasan”.

Perkataan “lampu”, dan “isyarat” masing-masing berasal daripada Belanda dan Arab. Perkataan “damar” berasal daripada Proto-Austronesia, *damar. Istilah “damar lintasan” bermaksud “lampu tempat melintas”.

AKHIR KATA

Kesimpulannya, itu adalah perbandingan antara Bahasa Melayu, Bahasa Indonesia, dan Béka Melayu. Ketiga-tiga bahasa tersebut mempunyai perbezaan dan persamaan yang pelbagai.Apakah pendapat anda tentang perbandingan ketiga-tiga bahasa tersebut? Harap berikan ulasan anda di dalam ruang ulasan di bawah.

Kepada sesiapa yang berminat dengan Bahasa Melayu dan variasinya, tuan-tuan dan puan-puan boleh melayari laman sesawang “https://facebook.com/groups/531708060493604/“.

Kepada sesiapa yang berminat dengan Béka Melayu, tuan-tuan dan puan-puan boleh melayari laman sesawang “www.twitter.com/bekamelayu“, dan “https://m.youtube.com/channel/UCpD__fDrstaumIOcvah1xjA“.

Semoga artikel ini memberikan seribu satu kebaikan buat semua pihak baik secara langsung ataupun sebaliknya.
Sekian, terima kasih.

Bahasa Melayu: Tamat
Bahasa Indonesia: Tamat
Beka Melayu: Habis

RUJUKAN

Austronesian Comparative Dictionary: Malay. Dicapai pada 22hb September 2021 dari https://www.trussel2.com/acd/acd-l_m.htm#Malay

Loanwords in Indonesian and Malay. Dicapai pada 22hb September 2021 dari http://sealang.net/indonesia/lwim/

Langfocus: How different are Indonesian and Malay?! Dicapai pada 22hb September 2021 dari https://youtu.be/3kAbNdot4e0

Twitter: Beka Melayu. Dicapai pada 22hb September 2021 dari https://twitter.com/bekamelayu/status/1262219053516468224…

Omniglot: Malay. Dicapai pada 22hb September 2021 dari https://omniglot.com/writing/malay.htm

Omniglot: Indonesian. Dicapai pada 22hb September 2021 dari https://omniglot.com/writing/indonesian.htm

Dewan Bahasa dan Pustaka: vs. Dicapai pada 22hb September 2021 dari https://prpm.dbp.gov.my/cari1?keyword=vs

Langfocus: Malay. Dicapai pada 22hb September 2021 dari https://youtu.be/70nxZpblKws

Langfocus: Indonesian. Dicapai pada 22hb September 2021 dari https://youtu.be/749dhnXdYXQ

Macam mana Bahasa Melayu Tanpa Kata Pinjaman Asing? (Teka Beka Melayu). Dicapai pada 22hb September 2021 dari https://youtu.be/QoA1y20tyOw

Channel Youtube Ini Dedah Bagaimana Keadaan Bahasa Melayu Tanpa Pengaruh Arab, Inggeris, Sanskrit, Hokkien. Dicapai pada 22hb September 2021 dari https://www.google.com/…/channel-youtube-ini-dedah…/amp/

Dewan Bahasa dan Pustaka: sistem. Dicapai pada 22hb September 2021 dari https://prpm.dbp.gov.my/cari1?keyword=sistem

Dewan Bahasa dan Pustaka: tulisan. Dicapai pada 22hb September 2021 dari https://prpm.dbp.gov.my/cari1?keyword=tulisan


Itali Peserta Terbaru Jalan Sutera Baru China

Baru-baru
ini, Presiden China Xi Jinping mengadakan lawatan ke benua Eropah dan antara
negara pertama yang disinggahinya ialah Itali. Menerusi lawatan ini, Rome dan
Beijing memeterai 29 perjanjian berjumlah 2.5 bilion euro di mana ia merupakan
sebahagian daripada projek Jalan Sutera Baru China atau Belt and Road
Initiative (BRI). Ini menjadikan Itali negara pertama dari kumpulan G7 yang
menyertai projek berkenaan.

Dan
seperti biasa, wujud suara-suara sumbang yang risau tentang perkembangan ini.
Bagi Kesatuan Eropah (EU), mereka mengeluarkan kenyataan mahu menilai semula
hubungan mereka dengan Beijing termasuk akses pasaran yang adil dan persaingan
yang bersifat saksama. Sementara Amerika Syarikat pula menyifatkan Itali
merupakan antara ekonomi terbesar di Eropah dan tidak perlu melibatkan diri
dalam projek besar Beijing itu. Tetapi suara-suara sumbang ini lupa pula sebab
yang mendorong Rome memeterai semua perjanjian itu dan ada yang didorong oleh
EU sendiri.

Bagi yang pernah membaca artikel My Two Cents sebelum ini, sudah pasti masak dengan perang dingin EU-Rome berkenaan isu belanjawan mereka sehingga hampir-hampir mencetuskan krisis kewangan di negara zon Eropah itu. Tetapi terima kasih kepada kompromi kedua-dua pihak seminggu sebelum Krismas tahun lepas, krisis tersebut berjaya dielakkan.

Tetapi itu bukan penyelesaian kepada isu ekonomi yang dihadapi kerajaan yang diketuai Giuseppe Conte yang kini dibelenggu masalah kemelesetan ekonomi dan hutang negara yang tertinggi dalam kalangan negara-negara Eropah. Berikutan masalah ini, kerajaan Itali tidak mempunyai dana untuk menambahbaik atau menggantikan infrastruktur lama negara berkenaan. Masalah ini juga merupakan punca kepada runtuhnya jambatan Genoa pada Ogos tahun lepas yang membunuh berpuluh-puluh orang.

Ramai
pihak berasa skeptik dengan BRI kerana bimbang negara-negara yang mengadakan
perjanjian dengan Beijing akan dibelenggu dengan masalah hutang melampau
sehingga terpaksa menyerahkan aset mereka kepada China. Selain itu, mereka juga
melihat BRI sebagai satu strategi China dalam berhadapan dengan situasi
geopolitik serantau dan dunia hari ini. Tetapi jika tidak kerana wang dari BRI
ini, Uganda tidak berupaya membina jalan sepanjang 50 kilometer menuju ke
lapangan terbang antarabangsanya. Sementara bandar pelabuhan Bagamoyo di
Tanzania merupakan antara pelabuhan terbesar di Afrika.

Manakala separuh dari pemilikan pelabuhan Piraeus berhampiran Athens dimiliki firma China Cosco di mana ia dimajukan bagi memaksimumkan lagi kapasiti kapal dan perdagangan dengan EU. Terima kasih kepada pelaburan China di situ, Piraeus merupakan antara pelabuhan tersibuk di Eropah dan mewujudkan ribuan peluang pekerjaan kepada penduduk sekitarnya.

Melihat kepada kesanggupan Greece menerima pelaburan Beijing untuk membantunya keluar dari krisis ekonomi yang teruk, maka tidak hairanlah mengapa Conte dan timbalannya Luigi Di Maio bersedia melakukan perkara sama walaupun sentimen itu tidak dikongsi rakan sekutu Matteo Salvini mahupun bekas Perdana Menteri Paulo Gentiloni.

Bagi
Itali, perjanjian ini walaupun dianggap simbolik tetapi amat penting kepada
hubungan ekonomi dua negara itu. Menerusi perjanjian ini, Rome boleh
meningkatkan lagi sumbangan eksport EU kepada China dan membantu mereka menjadi
tumpuan para pelabur dari Beijing. Ini kerana berdasarkan senarai 50 destinasi
pelaburan teratas China, tiada satu pun yang menyebut nama Itali dan ini
sedikit sebanyak menjelaskan pengurangan pelaburan dari negara Tembok Besar
itu. Selain itu, perjanjian ini juga dapat membantu Itali-China mengurangkan
defisit perdagangan sebanyak $12.1 bilion pada tahun 2018.

Satu perkara yang dilihat akan menerima laba daripada perjanjian ini ialah buah limau. Ah, limau?! Ya, limau. Buah sitrus dari Itali seperti limau menjadi tumpuan pengguna China kerana tinggi kandungan antioksidanya tetapi ia hanya boleh dieksport melalui jalan laut. Masalahnya bila ia tiba di pelabuhan China, ia sudah kehilangan khasiat dan rasanya.

Situasi ini menimbulkan pening kepala pemain sektor pertanian Itali-China dan mendorong mereka mencari sistem pembungkusan dan pengestoran alternatif. Melihat jika wujud kemungkinan sekatan perdagangan ditarik balik seiring dengan lawatan Jinping ke Rome, pada akhir tahun 2018 mereka cuba menghantar bungkusan limau ke China melalui jalan udara. Ya, ia memang berhasil tetapi bagi setiap unit penghantaran, ia menambah kos $1.70.

Jika projek penambahbaikan landasan keretapi yang menghubungkan Itali dengan China dapat direalisasikan, ia akan memendekkan tempoh penghantaran 38-45 hari (jalan laut) kepada 11-13 hari sahaja dan pada harga yang kompetitif.

Dari situ, ia boleh membuka lebih banyak aktiviti eksport produk pertanian ke China termasuk sayur-sayuran dan buah-buahan dan secara tidak langsung, boleh menambah sumbangan sektor berkenaan kepada keluaran dalam negara kasar (KDNK) Itali. Ini kerana sumbangan sektor tersebut tidak tersenarai dalam 10 sektor penting yang menyumbang kepada KDNK Itali.

Sementara bagi China sendiri, lebih banyak peluang dalam pasaran domestik negara itu dilihat boleh merancakkan lagi persaingan dan inovasi dalam kalangan firma-firma China.

Ada juga penganalisis berpandangan ia boleh membantu China dalam jangka masa panjang di mana ia turut dibantu dengan pelbagai usaha reformasi perdagangan bagi menyamakan tahap persaingan firma-firma domestik dan asing. Keadaan ini dilihat boleh menambah lagi permintaan sektor domestik.

Bagaimanapun,
ia masih lagi di peringkat awal dan masih banyak perkara yang perlu diambilkira
termasuk penglibatan Huawei dalam membina rangkaian komunikasi Itali. Selain
itu, Rome juga perlu menyakinkan rakan-rakan EU bahawa mereka tetap komited
kepada kesatuan berkenaan terutama dalam soal ekonomi. Tetapi selagi EU masih
perlahan dalam menentukan langkah seterusnya berkenaan hubungan dagangnya
dengan China, usah terkejut jika lebih banyak negara EU mengikut jejak Athens
dan Rome melakukan perkara sama.

SUMBER

1.
Wheeler, Andre. (2019). Channel News Asia. Commentary: Italy takes bite of
China apple with entry into Belt and Road Initiative. https://www.channelnewsasia.com/news/commentary/italy-china-belt-road-initiative-xi-jinping-genoa-trieste-mou-11376350

2.
Hosken, Andrew dan Kasapi, Albana. (2017). BBC. Why is China investing heavily
in south-east Europe? https://www.bbc.com/news/world-europe-41654346

3.
BBC. (2019). Italy joins China’s New Silk Road project. https://www.bbc.com/news/world-europe-47679760

4.
Turak, Natasha. (2019). CNBC. Italy joining China’s Belt and Road project is
‘geopolitically unwise,’ former prime minister says. https://www.cnbc.com/2019/03/25/italy-joining-chinas-belt-and-road-project-is-unwise-former-pm.html


Aidiladha Dalam Pelbagai Bahasa

Aidiladha adalah perayaan kedua yang disambut oleh umat Islam di seluruh
dunia pada setiap tahun yang bersempena pengorbanan Nabi Ibrahim AS untuk
menyembelih anaknya iaitu Nabi Ismail atas dasar patuh kepada perintah Allah
SWT. Menurut Kamus Dewan Edisi Keempat, “Aidiladha” ditakrifkan sebagai “hari
besar bagi umat Islam yang dirayakan pada 10 Zulhijah setiap tahun Hijrah”.
Maksud “Bahasa” menurut Kamus Pelajar Edisi Kedua adalah “sistem lambang bunyi
suara yang digunakan sebagai alat perhubungan dalam sesuatu kelompok manusia untuk
melahirkan perasaan dan fikiran”. Artikel ini membincangkan tentang sebutan dan
makna “Aidiladha” dalam pelbagai bahasa di seluruh dunia.

Bahasa Arab mengenali perayaan tersebut sebagai ʿīd al-ʾaḍḥā. Bahasa yang dikenali sebagai “al-ʻarabiyyah” itu mempunyai istilah tersebut yang membawa maksud “Pesta Pengorbanan”.  Perkataan berkenaan berasal daripada kata dasar “ʿīd” dan “ʾaḍḥā” yang masing-masing bermaksud “Perayaan, Pesta ataupun Cuti” dan “Pengorbanan Haiwan ataupun mangsa”. Justeru, “ʿīd al-ʾaḍḥā” secara harfiahnya bermaksud “Perayaan Pengorbanan Haiwan”.

Bahasa Melayu mengenali perayaan tersebut sebagai “Hari Raya Korban”. Menurut Kamus Dewan Edisi Keempat, “Raya” ditakrifkan sebagai “Besar” manakala “Korban” adalah bermaksud “Amalan menghampirkan diri kepada Allah dengan menyembelih binatang ternakan pada 10 Zulhijjah atau tiga hari selepasnya dengan mengagihkan sebahagian daripada daging itu kepada fakir miskin”.

Bahasa Mandarin mengenali perayaan tersebut sebagai “gǔ ěr bāng jié (古尔邦节/古爾邦節)”. Bahasa yang dikenali sebagai Guānhuà (官话/官話), Pǔtōnghuà (普通话/普通話), Guóyǔ (国语/國語) dan Huáyǔ (华语/華語) itu mempunyai istilah tersebut yang membawa maksud “Sambutan Korban”. Perkataan “gǔ ěr bāng (古尔邦/古爾邦)” merupakan kata dan sebutan pinjaman daripada bahasa Uighur iaitu “Qurban”.

Bahasa Tamil mengenali perayaan tersebut sebagai “perunāḷ (பெருநாள்)”. Bahasa yang dikenali sebagai “Tamiḻ (தமிழ்)” itu mempunyai istilah tersebut yang membawa maksud “Hari Besar”. Perkataan “perunāḷ (பெருநாள்)” adalah gabungan daripada perkataan “peru (பெரு)” dan nāḷ (நாள்)” yang masing-masing bermaksud “Besar” dan “Hari”. Justeru, nama perayaan dalam bahasa berkenaan membawa maksud “Besar Hari”.

Bahasa Belanda mengenali perayaan tersebut sebagai “Offerfeest” [ˈɔ.fərˌfeːst]. Bahasa yang dikenali sebagai “Nederlands” itu mempunyai istilah yang merupakan terjemahan makna (Calqued) daripada bahasa Arab. Perkataan berkenaan merupakan gabungan daripada “Offer” dan “Feest” yang masing-masing bermaksud “Pengorbanan” dan “Sambutan”.

Selain itu, Bahasa Romania mengenali perayaan tersebut sebagai “Sărbătoarea Sacrificiului”. Bahasa yang dikenali sebagai “limba română” itu mempunyai istilah yang membawa maksud “Sambutan Pengorbanan”. Istilah tersebut berasal daripada kata dasar “Sărbătoare” dan “Sacrificiu” yang masing-masing membawa maksud “cuti, sambutan, perayaan dan keraian”  dan “Pengorbanan”.

Di samping itu, Beka Melayu mengenali perayaan tersebut sebagai “Hari Raya Semahan”. Bahasa Melayu secara ringkasnya adalah Bahasa Melayu tanpa dipengaruhi oleh bahasa-bahasa asing yang tidak serumpun. Menurut Kamus Pelajar Edisi Kedua, “Semahan” ditakrifkan sebagai “Sajian berupa makanan, binatang dan sebagainya yang disediakan untuk orang halus dan sebagainya dengan pelbagai tujuan”.

Kemudian, Bahasa Magyar ataupun Hungary mengenali perayaan tersebut sebagai “Áldozati ünnep”. Bahasa yang dikenali sebagai “magyar nyelv” itu mempunyai istilah yang membawa maksud “Sambutan Pengorbanan”. Istilah tersebut berasal daripada kata dasar “Áldozat” dan “ünnep” yang masing-masing bermaksud “pengorbanan ataupun mangsa” dan “pesta, sambutan ataupun cuti”.

Seterusnya, Bahasa Sepanyol mengenali perayaan tersebut sebagai “Fiesta del Cordero”. Bahasa yang dikenali sebagai “Castellano” ataupun “Español” itu mempunyai istilah yang membawa maksud “Pesta Biri-biri”. Istilah tersebut terdiri daripada tiga perkataan iaitu “Fiesta”, “del” dan “Cordero” yang masing-masing bermaksud “Pesta”,  “of the” dan “Biri-biri”.

Akhir sekali, Bahasa Yoruba mengenali perayaan tersebut sebagai “Ọdún Iléyá”. Bahasa yang dikenali sebagai “Èdè Yorùbá” itu mempunyai istilah yang membawa maksud “Sambutan Pengorbanan”. Untuk pengetahuan semua, bahasa ini dituturkan di Nigeria, Benin dan Togo iaitu tiga negara yang terletak di benua Afrika.

Kesimpulannya, itu adalah antara “Aidiladha dalam pelbagai bahasa”. Dalam Islam; amalan ziarah-menziarahi, bersedekah, berzikir dan kesederhanaan adalah antara amalan yang dianjurkan untuk menyambut perayaan ini. Dalam sudut bahasa, terdapat 7 111 bahasa sedang dituturkan pada hari ini. Kesemua bahasa tersebut membawa pola pemikiran penuturnya dan andainya pupus mana-mana bahasa, kita tidak mampu memahami isi hati dan pemikiran penuturnya.

RUJUKAN:

Amalan Yang Dianjurkan Untuk Menyambut Hari Raya
Aidiladha. Retrieved August 9, 2019 from http://www.jelitasara.com/blog/?p=2839

How Many Languages? Retrieved August 9, 2019 from https://www.ethnologue.com/guides/how-many-languages

?dún iléyá 2018: Àwòrán tó j? arimaleel? ni Yidi. Retrieved August 9,
2019 from https://www.bbc.com/yoruba/afrika-45256596

Kamus Dewan Bahasa Dan Pustaka. Retrieved August 9, 2019
from http://prpm.dbp.gov.my/Cari1?keyword=semahan

La fiesta del cordero – EcuRed. Retrieved August 9, 2019
from https://www.ecured.cu/La_fiesta_del_cordero

Kurban Bayrami vagyis az Áldozati ünnep | Türkinfo.
Retrieved August 9, 2019 from https://turkinfo.hu/kultura/hagyomanyok/kurban-bayrami-vagyis-az-aldozati-unnep/

Sarbatoarea Sacrificiului (?Eid al-Adha) | New Muslim
Guide. Retrieved August 9, 2019 from https://newmuslimguide.com/ro/your-pilgrimage/1715

Offerfeest: 11 augustus 2019 – beleven.org. Retrieved
August 9, 2019 from https://www.beleven.org/feest/offerfeest

What Is Ramadan And Why We Celebrate It? Retrieved August 9, 2019 from https://www.vikatan.com/spiritual/gods/127585-what-is-ramadan-and-why-we-celebrate-it

Chinese English Pinyin Dictionary. Retrieved
August 9, 2019 from https://chinese.yabla.com/chinese-english-pinyin-dictionary.php?define=gu+er+bang+jie

Kamus Dewan Bahasa Dan Pustaka. Retrieved
August 9, 2019 from http://prpm.dbp.gov.my/Cari1?keyword=korban

Kamus Dewan Bahasa Dan Pustaka. Retrieved
August 9, 2019 from http://prpm.dbp.gov.my/Cari1?keyword=bahasa

Kamus Dewan Bahasa Dan Pustaka. Retrieved August
9, 2019 from http://prpm.dbp.gov.my/Cari1?keyword=aidiladha

Kisah Pengorbanan Nabi Ibrahim AS. Retrieved
August 9, 2019 from http://redzuan-ridz.blogspot.com/2011/11/kisah-pengorbanan-nabi-ibrahim-as.html


Lima Perkara Melayu Perlu Buat Demi Kemajuan Sendiri

1. Bersedia: Melayu perlu bersedia untuk menempuhi apa jua rintangan yang sedia ada, kerana hakikat yang paling benar adalah, dunia ini adalah kejam.

2. Beriman: Dengki merupakan musuh besar orang-orang Melayu. Kalau seorang Melayu lihat seorang lagi berjaya, mesti ada tersiratnya penyakit dengki. Bukankah Melayu berpegang bahawa Allah Maha Pemberi Rezeki? Kalau kita dengkikan kejayaannya, bukankah kita sedang mempertikaikan keBesaran-Nya?

3. Berilmu: Ilmu merupakan aspek yang paling penting selain daripada Iman. Jadi untuk menguasai sesuatu bidang, Melayu mestilah mendapatkan ilmu tentang perkara tersebut, bukannya main redah sahaja.

4. Bersabar: Tiada apa dalam dunia ini mampu dicapai dengan mudah. Semuanya dengan gabungan persediaan, ilmu, iman dan kesabaran, maka lahirnya kejayaan yang akan membawa kepada isi kelima, tetapi sebelum itu, biar saya jelaskan tentang tiga orang kaya yang mula seperti “pengemis”.

KENNY TROUTT merupakan seorang billionaire yang muncul ke menara gading daripada suasana yang perit. Ayahnya seorang kaki mabuk yang bekerja melayan bar dan pekerja pelantar (gaji tidak tinggi) dan ibu bapanya telah bercerai. Beliau dibesarkan dalam projek perumahan awam dan bekerja separuh masa dalam industri insurans ketika kolej.

Nilai aset sekarang – AS$1.3bilion.

OPRAH WINFREY merupakan seorang wanita billionaire yang dibesarkan dalam kebuluran Mississippi dibawah jagaan ibunya yang masih remaja. Beliau pernah dirogol oleh keluarganya sendiri pada usia 9 tahun dan melahirkan anak pada usia 14 yang meninggal dunia ketika masih bayi.

Nilai aset sekarang – AS$3.0 bilion

DO WON CHANG merupakan jejaka yang berpindah ke Amerika Syarikat dan kemudiannya bekerja sebagai pencuci tandas, pelayan kedai kopi dan stesen minyak. Kemudian, bersama isteri tersayangnya, beliau membuka kedai pakaian – Fashion 21 yang berkembang pesat sehingga tukar menjadi Forever 21.

Nilai aset sekarang – AS$5.0bilion (Tahniah, Do Won Chang).

Apakah mereka ini akan berjaya kalau mereka menangis dan menyalahkan kerajaan? Kerajaan mereka terlalu jauh lebih zalim berbanding Barisan Nasional.

5. Berzakat: Tanggungjawab sosial merupakan cara yang paling penting untuk mengekalkan pusingan kewangan. Ingatlah bahawa wang-wang yang anda miliki sebenarnya BUKAN atas hasil usaha SAHAJA, tetapi dipinjamkan milik-Nya. Kalau anda usaha bermati-matian, dan Allah tidak mengutuskan rahmat, berkat dan nikmat kepada anda, MUSTAHIL anda akan mendapat kekayaan.

Dan akhir sekali, sulami hati anda dengan propaganda-propaganda seperti –

Selamat menjadi kaya, orang-orang Islam. Rapatkan jurang ekonomi.


Mista’arvim/Musta’rabin – Unit Risikan & Komando Elit Israel

Musta’rabin (Arab) atau mista’arvim (Ibrani) secara asasnya bermaksud ‘mereka yang hidup seperti orang Arab’. Namun dalam konteks keselamatan atau pertahanan, ia merujuk kepada unit khas dalam pasukan-pasukan keselamatan Israel yang menyamar sebagai orang Arab Palestin. Pemilihan memasuki unit Mista’arvim juga amat ketat. Selain ketahanan fizikal dan mental, mereka juga perlu mempunyai ciri-ciri fizikal yang kelihatan seperti orang Arab.

Musta’rabin merangkumi empat (4) ranting utama dari pelbagai cabang keselamatan. Unit Duvdevan, atau Unit 217 dalam Israel Defense Forces (IDF) – dikatakan paling otai antara semua- ditugaskan di Tebing Barat. Ranting kedua skuad Muata’rabin digelar Shamshon, ditugaskan di Gaza. Unit Ketiga bertugas di pos kawalan sempadan manakala unit keempat ditugaskan di Jerusalem. Unit Mista’arvim dijadikan fokus utama siri Fauda, dalam Netflix.

Unit Musta’rabin terkenal sebagai unit komando yang paling berjaya menyusup masuk dalam komuniti Palestin dengan menyamar sebagai orang Palestin. Mereka berlatih menggunakan bahasa Arab loghat Palestin, memahami trend semasa orang Palestin, serta cara orang Palestin bersosial. Penyamaran mereka dilakukan dengan tujuan mendapatkam maklumat, melakukan sabotaj, ‘save rescue’ dan ‘assassination’.

Penubuhan pasukan ini yang seusia dengan penubuhan Israel sendiri menunjukkan betapa unit ini merupakan sebahagian daripada mekanisme atau institusi penting dalam Israel. Kewujudan unit ini dianggap sebagai rahsia besar kerajaan Israel. Pada tahun 1988, pas kewartawanan bagi 3 orang wartawan dari Financial Times dan Reuters telah ditarik balik oleh Tel Aviv kerana melaporkan kewujudan Mista’arvim. Akhirnya, cuma pada tahun 1991 baharulah Israel mengakui kewujudan tentera khas tersebut.

Walaupun ianya menjadi satu kesalahan untuk para tentera yang sedang bertugas menggunakan penyamaran sebagai orang awam dalam pertempuran mengikut lunas antarabangsa, Israel tetap dengan keputusan mereka atas alasan ‘national safety’. Maka kerana itu, banyak ‘targeted killings’ dilakukan ke atas pimpinan utama Palestin yang dirasakan ‘bermasalah’, oleh para komando Mista’arvim yang menyamar sebagai orang Palestin.

Gambar: Pelakon Israel, Lior Raz yang memainkan watak komando IDF dalam siri Fauda.


Sumpahan Laknat Dari Makam Jerusalem

Nama Isr-el ini boleh mengundang pelbagai reaksi. Dari kata maki “mak kau hijau” sampailah kata puji “oy vey, holy cow!” Bergantung kita datang dari mana. Kalau di sini, memang payahlah nak puji. Paling-paling pun mesti terpacul “Haha sodeh, koyak.. you too!”

Mana tidak, bab perang Russia-Ukraine bukan main beriya mahu bersolidariti. Sampai sanggup batalkan perlawanan menentang Russia 6 Jun lepas. Dapat isu Palestin, habis keluar aci aci buka pintu bagai. Cuma itulah, Isr-el ini bukan tentang konflik dengan Palestin saja.

Boleh kata, rugi juga kalau kita bataskan sudut pandang sekadar itu. Lagipun sabda Nabi (SAW); “Hikmah ini adalah barang yang hilang milik orang beriman. Di mana saja ia menemukannya, maka ambillah.”

Justeru dalam hal Isr-el ini, tetap ada sisi-sisi hikmah yang boleh kita ambil. Contohnya sejak 2020 lagi, Isr-el menghuni tangga ketiga sebagai negara paling berteknologi di dunia – selepas UK dan US. Pencapaian ini betul, kita boleh “eleh” kan saja.

Tapi macam dikata tadi, ruang-ruang beralasan ini sentiasa ada kalau kita cari. Sekarang, cuba lihat sektor pelancongan pula. Walaupun angka pelancong tahunan Isr-el hampir 5 kali lebih rendah berbanding Malaysia (4.5 juta berbanding 25 juta setahun), khazanah-khazanah sejarah mereka boleh kata jauh lebih diimarah dan dipelihara.

Bayang, Malaysia yang 10 kali ganda lebih besar ini cuma ada 5 sahaja tapak Warisan Dunia UNESCO (tidak termasuk Kompleks Sungai Batu). Sedangkan Isr-el setakat ini sudah ada sembilan.

Walhal, punya berlambak lokasi dan artifak bersejarah penting di sini – termasuk kalau campur claim-claim pelik macam “Gunung Jerai tempat Nabi Adam (as) turun”, “Saidina Uthman (ra) pernah singgah Kedah”, dan kapal-kapal Tariq ibn Ziyad dibuat oleh orang Melayu”. Bahan dan sumber sejarah bukannya tiada, cuma kurang diusaha dan dimanfaatkan.

Sedangkan di Isr-el (dan kebanyakan negara lain), cukup penemuan kecil saja sudah dihebahkan. Macam, ayam bertelur sebiji riuh sekampung. Misalnya penemuan satu tulisan dinding ini. Ringkas saja sifatnya. Tapi bila diadun dengan signifikasi sejarah bercampur sensasi sumpahan, habis mendunia perginya. Sampai kami di The Patriots pun buat liputan.

Sedangkan, ia tidaklah terlalu luar biasa. Sekadar bermula dengan seorang pensyarah sejarah dari Universiti Haifa ‘meronda-ronda’ di kompleks makam Beit She’arim… lalu terjumpa dua tulisan dinding berbahasa Yunani. Setelah diamat-amati, si profesor (bernama Jonathan Price) pun lantas menyedari signifikasi penemuan ini.

Pertama, harus tahu yang Beit She’arim (nama lain, Bukit Sheikh Abreik) sudah diterokai sejak 80 tahun lalu. Jadi sebetulnya, sudah banyak penemuan arkeologi dibuat di sini. Termasuk makam seorang rabbi besar kurun ke-2, iaitu Rabbi Yehuda Hanasi (135-217).

Punya besar peranan rabbi ini, sampai dia dilantik sebagai ketua penyunting Mishnah bagi kurun tersebut. Ibaratnya kalau di sini, mufti mahu menterjemahkan kutubus-sittah (enam kitab hadis utama) lalu dilantiknya seseorang sebagai ketua penyelenggara. Lebih kurang begitulah gayanya.

Cuma soalnya, macam mana seorang rabbi penting boleh dimakamkan di sini? Kenapa bukan di Silwan (pemakaman yang lebih masyhur)? Penting sangat ke Beit She’arim ini?

Ikut sejarah, memang penting. Sebab selepas Jerusalem dibedal oleh Rom pada 70 Masihi akibat memberontak, kesemua Sanhedrin (23-27 rabbi tertinggi Yahudi) berpindah ke Beit She’arim. Lantas, lokasi itu pun berubah menjadi pusat pengetahuan yang baru – dari era Mishnaik (70-200 M) hingga era Talmudik (200-500 M). Tetapi nama pun bangsa Yahudi. Mana lari dari penentangan.

Justeru pada 351 M, mereka sekali lagi melawan Rom yang kini benar-benar sudah didominasi pengaruh Kristian. Maka apalagi, giliran Beit She’arim pula untuk dibantai… kali ini oleh Constantius Gallus (menantu Constantine si raja Rom pertama yang menganut Kristian).

Sudahnya, Beit She’arim pun ikut jadi padang jarak padang tekukur… sampailah ditinggalkan sepenuhnya selepas kebangkitan Islam pada kurun ke-7 – sebelum diteroka semula oleh Benjamin Mazar dan Nachman Avigad pada 1930-1950an sekali gus meraih status tapak warisan dunia UNESCO pada 2015.

Berbalik semula kepada kisah penemuan ; Price adalah individu pertama yang menemui satu makam dari kurun ke-2 ini. Berhampiran makam ini pula, terdapat dua inskripsi berbahasa Yunani… dalam warna merah darah. Macam gambar di atas. Yang satu serba ringkas (tiada gambar); sekadar bertulis ‘Jacob’ – merujuk kepada nama pemilik makam. Tapi yang satu lagi ini yang mengundang kontroversi.

Sebab? Lapan baris tulisannya mengandungi sumpahan laknat yang berbunyi; “Jacob si Mualaf (Yaakov HaGer) bersumpah akan melaknat sesiapa saja yang buka makam ini. Jadi, jangan sesiapa berani-berani buka. Dia 60 tahun.”

Ikutkan, memang pelik sikit bunyinya. Mana tidak, tengah sedap-sedap melaknat tiba-tiba beritahu umur berapa. Macam kelakar pun ada. Tapi kalau ikut kata Price, baris terakhir (pasal umur) itu lain sikit gaya tulisannya. Jadi barangkali ia ditambah selepas ‘Jakob’ selesai disemadikan.

Masalahnya, Jacob si Mualaf ini siapa? Sebetulnya, tiada siapa tahu. Pengkaji hanya tahu apa yang diberitahu – iaitu, Jacob ini seorang lelaki dari kurun ke-2 M yang pada umur tertentu memilih untuk menganut Yahudi. Apa agama asalnya, pengkaji masih berteka-teki. Mungkin Kristian yang sedang dominan. Mungkin juga kultus pagan macam Mithra dan Isis.

Kalau ditanya, ada dua hal saja dalam penemuan ini yang menggamit minat pengkaji macam Price. Pertama, sumpahan laknat tadi. Kedua, status mualaf Jacob. Iyalah, masa itu agama Kristian sedang mengukuh. Tapi boleh pula Jacob ini pilih untuk peluk Judaism. Pasti ada sebab. Ini justeru mendorong pengkaji untuk lebih mendalami keadaan sosial di Jerusalem pada kurun ke-2. Mana tahu, ada titik-titik fokal yang sebelum ini sejarawan terlepas pandang.

Lagipun, memang itu fungsi arkeologi – menambah bukti sekali gus mengukuhkan pengetahuan sedia ada, atau menemui bukti baru yang mempersoal pengetahuan lama. Dari situ ilmu berkembang dan berkembang.

Sekarang, cuba bayang kalau sumpahan laknat ini ditemui pengamal teori konspirasi; habis dikajinya pada sudut bukan-bukan – Kenapa 8 baris? Kenapa bertulisan merah? Kenapa namanya sama dengan seorang Nabi ini? Apa maksud angka 60? Dan bermacam-macam lagi. Sampai masa dan tenaga yang ada lebih diguna untuk menatal sifat Dajjal berbanding menekuni Syamail.

RUJUKAN

Cowie, Ashley. (2022, 3 June). Disturbing Red Painted Curse Discovered in Jerusalem Catacomb. Ancient Origins.

Schuster, Ruth. (2022, 1 June). Convert’s ‘Bloody’ Curse Against Robbers Found in Ancient Galilee Grave. Haaretz.

Sudilovsky, Judith. (2022, 2 June). An ancient Jewish curse to keep grave robbers away revealed on tomb. Jerusalem Post.


Bosnia Sedang Di Ambang Peperαngan Kedua?

Kemelut antara Rusia dan Ukraine amat membimbangkan sebenarnya. Tengok pada sejarah – kerana satu κoηfliκ, terbakar habis Eropah sampai dua kali berperαηg.

Elok Jerman mengapi-apikan isu dengan Czechia dan Poland kononnya nasib bangsa Jerman terjejas. Tiba-tiba Itali masuk gelanggang… dan Jepun membuat hal. Itu masalah apabila berperαηg. Wajah sebenar semua tersembul keluar.

Sekarang Rusia bergaduh dengan Ukraine. Taiwan bersiap siaga khuatir jika China akan mengapa-apakan mereka. Cuma masalah China dan Taiwan betul-betul panas semasa zaman Mao Zedong dan Chiang Kai-shek lebih daripada 70 tahun lalu. Terlalu lama dalam timbunan masa.

Tambah pula China menang dalam peperαηgαη tersebut. Dan China tiada kena mengena dengan Rusia. Persoalan sekarang, masalah di Eropah Timur boleh meledak balik?

Pertalian Persaudaraan Slavik

Rusia dan Serbia berkongsi sesuatu yang dianggap suci. Dua negara dibentuk dengan satu identiti sama. Pertalian kerohanian ini dikukuhkan pula dengan naluri agama dan institusi sekular sama. Dan kedua-dua negara ini juga pernah bertembung dengan umat Islam.

Pertembungan Rusia berpunca daripada regionalism yang mana mereka tiada masalah dengan umat Islam di Tatarstan misalnya.

Pertembungan Serbia walau bagaimanapun sangat gila. Kerajaan silam mereka benar-benar membenci Islam atas sifat ekstrimisme bangsa. Bukan faktor kestabilan atau regionalism. Memang isu identiti Islam yang dianggap bαrαh, sampai ghairah menumpahkan “benih Slavik dalam rahim wanita bersyahadah”.

Atas sebab inilah Bosnia dipinang menjadi ahli NATO tetapi masih dalam proses rundingan sejak tahun 2008. Proses ini memakan masa lama kerana Bosnia masih belum memenuhi syarat NATO. Sebanyak 63 buah fasiliti ketenteraan masih belum diserahkan kepada pihak kerajaan pusat Bosnia (masih dalam tangan kerajaan negeri).

Punca Masalah Di Sebalik Penyerahan

Struktur kenegaraan Bosnia ditubuhkan daripada abu mαyαt Yugoslavia, melalui peperαηgαη yang sangat menyayatkan. Namun negara ini tidak berdiri secara tunggal. Untuk memudahkan pemahaman, dua negara bersatu dalam sebuah empayar.

Itulah Bosnia, suatu gabungan Federcaija Bosne I Hercegovine (FBH) dan Republika Srpska (RS). Kedua-dua entiti ini dipayungi Bosnia dan Herzegovina sebagai sovereign state. FBH dipimpin Marinko Cavara; manakala RS dipimpin Zeljka Cvijanovic. Manakala sovereign state pula dipimpin Majlis Presiden.

Sini semua boleh nampak yang Bosnia membahagikan banyak kuasa.  Pihak FBH bersetuju menyerahkan fasiliti keteηterααη kepada Majlis Presiden.

Masalahnya, pihak RS enggan melepaskan baki 23 buah fasiliti dalam wilayahnya (Kovacevic, 2016). NATO pula enggan masuk campur dalam perbezaan pendapat ini, yang menggagalkan penyertaan Bosnia.

Belenggu Peηyεmbelih Masih Ada

Warga Bosnia cukup benci pada Radovan Karadzic, yang selamanya diabadikan sebagai “Sang Peηyεmbelih”. Bayang-bayang Karadzic masih hitam dengan perjuangan partinya dijulang parti Alliance of Independent Social Democrats (SNSD).

Pemimpin SNSD bernama Milorad Dodik, yang suaranya sejak kebelakangan ini sangat lantang terhadap integriti kenegaraan Bosnia.

Kepimpinan Dodik telah bantu RS melangkah keluar daripada Bosnia sebenarnya. Tahun lalu, pucuk kepimpinan RS sebulat suara bersetuju untuk “memisahkan” struktur RS daripada institusi nasional Bosnia (Brezar, 2021).

Kalau ikut perundangan baru, RS ibaratkan terkecuali daripada angkatan keteηterααη Bosnia, sistem percukaian Bosnia dan bidangkuasa kehakiman Bosnia.

Kira maksudnya memang jelas RS keluar daripada Bosnia – tetapi bersama Bosnia pada nama.

Bosnia Semakin Terikat

Bukan mudah untuk menguruskan negara Bosnia tanpa RS. Ibu negara Sarajevo betul-betul berada di sempadan FBH dan RS. Dan kuasa ekonomi pula lebih berpihak kepada RS, meskipun populasi FBH lebih tinggi.

Milorad Dodik pula mengapi-apikan penyatuan negara, siap memanggil umat Islam Bosnia dengan penghinaan seperti “Serbia murtad” dan “negara rendah” (Karcic, 2021).

Pucuk perbincangan sekarang semakin jelas. Hayat Bosnia seolah-olah semakin suntuk. Dominasi Rusia pula boleh meηgαηcαm ηyαwαnyα.

Berapa kali Dodik bersuara tentang hal “pembentukan teηterα sendiri”, siap υgυt untuk panggil “kawan-kawan kita” jika Barat datang masuk campur (Borger, 2021). Masalahnya, pembangkang RS pun senada dengan Dodik… tetapi berbeza pendapat tentang pelaksanaan rancangan ini.

RUJUKAN:

Borger, J. (2021, November 2). Bosnia is in (ditapiskan) of (ditapiskan) up, warns top international official. The Guardian.

Brezar, A. (2021, Disember 11). Bosnian Serb entity assembly in favour of withdrawing from central institutions in Bosnia. Euronews.

Karcic, H. (2021, November 9). Why is Bosnia on the Brink Again? RUSI.

Kovacevic, D. (2016, November 23). Bosnian (ditapiskan) Property Dispute Bars Way to NATO. Balkan Insight.